Ўзбекистонда рубль учун махсус коридор –олигархгами ëки мардикорга?\n3 март куни Ўзбекистон Марказий банки тижорат банкларига Россия рубли олди-сотдисида “курслар ўртасидаги фарқни мақбул даражада сақлаб туриш тавсия этилгани”ни билдирди.\nМарказий банк ўз қарорини Россиядаги ўзбекистонликларнинг ўз пулини доллар ëки еврога айлантиришдаги йўқотишини камайтириш уриниши сифатида тақдим этди.\nТавсия дейилишига қарамай¸ Озодлик гаплашган банк ходимларининг билдиришича¸ 3 мартдан тижорат банклари Россия рублини Марказий банк белгилаган “шартли маъмурий коридор”¸ ëки сунъий нархда сотиб олиш ва сотишга мажбур қолган.\nАйрим иқтисодчилар бу ҳаракатни россияликлар¸ хусусан¸ санкцияга учраган олигархларнинг рублдаги жамғармаларини Ўзбекистонда долларга айлантириш учун эшик очиш ва “рублдаги барча рискларни ўзбек сўмининг устига юклаш” дея баҳоламоқда.\nКремлнинг Украинага босқини ортидан Ғарб Россияга қарши мисли кўрилмаган иқтисодий ва молиявий санкциялар қўллади. Оқибатда¸ Россия рубли асосий валюталарга нисбатан ўз қадрини кескин йўқотди. 3 март куни Россия Марказий банки курси бўйича бир доллар қурби 111 рублга етди ва рубль бир Америка центидан ҳам арзонлади.\nЎзбекистон Марказий банки 3 март кунги баëнотида Россия рублининг қулаши ортидан миллионлаб ўзбек мигранти даромадининг кескин пасайганини эътироф этди.\n“Россия рубли айирбошлаш курси кескин тебранаётган ҳамда биржа ва биржадан ташқари курслар ўртасида сезиларли тафовутлар юзага келаётган пайтда Россиядаги фуқароларимизнинг ўз маблағларини эркин валютага алмаштириш жараёнида йўқотишларига олиб келмоқда”¸ дейилади расмий баëнотда.\nШу мақсадда Марказий банк¸ баëнотда айтилишича¸ “тижорат банкларига россия рублидаги пул ўтказмалари бўйича айирбошлаш операцияларини узлуксиз амалга ошириш ҳамда валюта курсини белгилашда сотиб олиш ва сотиш курслари ўртасидаги фарқни мақбул даражада сақлаб туриш”ни “тавсия” қилган.\nОзодлик билан микрофонсиз гаплашган МБ ходими¸ бунинг тавсиядан кўра тижорат банкларига бажариш мажбурий бўлган “топшириқ” эканини билдирди.\n“Бунақа нозик масала одатдагидай, энг тепадан оғзаки берилган буйруқ асосида ҳал этилади. Марказий банк “коридорни" белгилаб беради ва тижорат банклари унга амал қилади. Бошқа иложи йўқ¸ қайси бирининг жони иккита йлқ дейишга?" деди банк вакили.\nАйни пайтда суҳбатдош¸ Марказий банк бу коридорни Россиядаги миллионлаб ўзбек муҳожирлари рублда топаëтган даромаднинг кескин қисқариб кетишдан асраш учун киритганини билдирди.\n"Ҳозиргача Россиядан юборилган пулни бемалол долларда олиш мумкин эди. Энди рублда жўнатса ҳам банклар белгиланган коридор ичида долларга айлантириб бераверади. Аслида мигрантга Ўзбекистондаги оиласи тирикчилиги учун доллар эмас¸ сўм керак. Бу чора билан Ўзбекистон ҳам Россиядан доллар чиқиб кетмаслигига кўмаклашмоқчи¸ ҳам меҳнат мигрантлари даромадининг кескин пасайиши олдини олмоқчи".\nЎзбекистонлик мустақил иқтисодчи Юлий Юсупов¸ Марказий банкнинг рубль учун жорий қилган “хавфсиз коридор” ўзбек тижорат банкларини хавф ëқасига олиб боришини билдирди.\n-Рублнинг кескин қадрсизланиши билан боғлиқ йўқотишларни Ўзбекистон Марказий банки ўзига олгани йўқ¸ аксинча уларни тижорат банклари елкасига юклади. Бу бозорга хос бўлмаган усул. Ҳозирча тижорат банклари йўқотишлари кўламини аниқ айтиш қийин. Вақти билан¸ бу ҳақда уларнинг ўзи гапира бошлаши мумкин¸ - деди Юсупов.\nМарказий банкнинг рубль курсини белгилашда “сотиб олиш ва сотиш курслари ўртасидаги фарқни мақбул даражада сақлаб туриш”га оид тавсия-топшириғи мустақил иқтисодчилар томонидан ўзбек сўмини чўкаëтган рублга қўшиб чўктиришга элтувчи хавфли қадам сифатида баҳоланмоқда.\nМарказий банк баëнотида "банкларнинг валюта хавф-хатарларини минималлаштириш мақсадида Россия рублини сотиш ва сотиб олиш курсларини жорий халқаро котировкаларга асосан кун давомида ўзгартириб бориш юзасидан тавсиялар берилгани" айтилади.\nАммо ўзбекистонлик иқтисодчи-блогер Отабек Бакиров¸ Марказий банк томонидан Россия рубли олди-сотдиси учун коридор белгилаб берилгани ва унинг Россия Марказий банки белгилаган курсдан анча паст эканини ëзди.\n“Бугунга тавсия этилган коридор: Рубль сотиб олиш курси 97 сўм. Рубль сотиш курси 102 сўм. Россиядан рубль келтириб уни сўмга айлантириб, кейин доллар сотиб олинса, 1 доллар 112,78 рублга тушади. Солиштириш учун, Москва айирбошлаш шохобчаларида 1 доллар 130-160 рублдан сотилмоқда”.\nЎзбекистонда рубль курсини тепадан тушган буйруқ асосида белгилаш¸ иқтисодчи фикрича¸ “россияликларнинг жамғарган рублларини Ўзбекистонга келтириб долларга айлантириб олишлари учун шароитлар яратиш”га хизмат қилади.\nИқтисодчилар¸ Ўзбекистонда валюта операцияларини амалга ошириш қоидаларида тижорат банклари мажбурий тартибда олишга ва сотишга мажбур валюталар қаторида рубль йўқлигига эътибор қаратмоқда.\nБу қоидаларга кўда¸ “ички валюта бозорида чет эл валютасини сотиб олиш ва сотиш операциялари чет эл валютасига бўлган талаб ва таклиф асосда шаклланадиган валюта курси бўйича амалга оширилади”.\nМустақил иқтисодчи Юлий Юсупов¸ маъмурий коридор узоқ муддат амалда қолса ва Россиядан катта миқдорда рубль Ўзбекистонга кела бошласа¸ бундай эҳтимол юзага чиқиши мумкинлигини айтади.\n-Тушунишимча¸ ҳозир гап Ўзбекистонга кириб бўлган рубль ҳақида бормоқда. Бу коридор узоқ амалда қолмайди¸ деб ўйлайман. Узоқ сақланадиган бўлса ва рубль қулашда давом этаверса¸ Ўзбекистоннинг ҳеч кимга кераксиз бўлиб қоладиган рубль ахлатхонасига айланишини эҳтимолдан соқит қилиб бўлмайди. Лекин Марказий банк ўз банкларини ўзи ўлдиришга қарор қилади¸ деб ўйламайман.\nМарказий банкнинг рубль учун «маъмурий коридор» яратиш уриниши ортида расмий баëнотда айтилган каби Россиядаги мардикорлар даромадини авайлаш мақсади борлиги ўзбек жамоатчилигини кўп ҳам ишонтиргани йўқ.\nМустақил иқтисодчилар¸ ҳукуматнинг аксар қарорлари сиëсий элитага яқин шахс ва гуруҳлар манфаатини кўзлаб чиқарилишини муттасил танқид қилиб келади.\nШу боис Марказий банкнинг 3 мартдан кучга кирга тавсияси¸ айрим блогерлар томидан санкцияга учраган Путин олигархларини қутқариш уриниши – «рус миллиардерлари учун лайфхак» сифатида қабул қилинди.\n«Уруш бўлмоқда, Россияга қарши санкциялар жорий этилмоқда, сен пулларинг йўқотмоқдасан, нимадир қилиш керак. Нима қилиш мумкин? Масалан, сен юқори элитаси сенга қариндош бўлган, яқин бўлган бир учинчи дунё давлатини топасан, масалан, унинг пул бирлигини шартли равишда сўм деб олсак, сен арзон нархда рублни Россиядан сотиб оласан, лекин ҳалиги учинчи дунё давлатига рублни бозор курсида эмас, Марказий банк белгилаган курсда сотиш ва сотиб олишни мажбурий қилиб қўясан. Ҳа, энди танишлар бор-ку, қариндош шу пайт керак бўлмаса, қачон керак бўлади? Энди бемалол вагонлаб рублни ўша давлатга олиб кирасан, у ердан эса вагонлаб долларни олиб чиқиб кетасан. У давлатнинг иқтисоди, халқи қашшоқлашиши, сўми қадрсизланиши сенга ҳам, юқоридаги элитаси учун ҳам бир тийин»¸ деб ëзди Телеграмдаги TentakMinds канали.\nМарказий банкнинг 3 март кунги баëнотида вазиятнинг доимий кузатиб борилаëтгани таъкидланган. Унда шунингдек¸ Марказий банкнинг “зарур ҳолларда аҳоли манфаатларини ҳамда миллий валюта ва банк тизими барқарорлигини таъминлаш бўйича қўшимча чоралар кўриб бориши” айтилган.\nАммо баëнотда на бу қўшимча чораларнинг қандай характерда бўлиши ва на “курслар ўртасидаги фарқни мақбул даражада сақлаб туриш” тавсиясининг қанча вақт амал қилиши айтилмаган.


Миллий имидж | Azon.uz - Ахборот-таҳлилий портал\n17:00 11.01.2019 1763\nТасаввур қилинг, сизга япон десам, дарров кўз олдингизга кўзойнак таққан, таъзимга шай, сертакаллуф япон келади. Араб десам, узун либосдаги, бошига оқ рўмол ўраган араб келади. Ҳинд десам, пешонасида холи бор, сари ёпинган ҳинд аёли ёки оппоқ либосда икки кафтини бир қилиб, таъзим қилиб турган эркак келади. Ҳатто қирғиз десам, бошида қирғизча бош кийими бор эркак ёки миллий либосдаги, бошига сувсар телпак кийган қирғиз сулуви келади. Хуллас, қайси миллат вакилини айтсам, ўзига хос бирор либоси, урф-одати билан кўз олдингизга келиши аниқ. Энди бир ўзбек деб кўринг-чи, кўз олдингизга ким келар экан?\nМен ўзимча ўзбек миллати вакилини тасаввур қилиш учун кўзимни бир зумга юмдим. Афсуски, тарихда ўтган боболаримиздан бошқа бирор замондошимнинг қиёфаси кўз олдимга келмади. Ён-атрофимдагиларга назар соламан: эркакларимиз бошяланг, аёлларимиз ...яланг.\nЭътироз билдиришга оғиз жуфтламоқчи бўлаётган биродарим, инсоф билан бир ўйлаб кўринг, миллийлигимиздан, ўзбеклигимиздан нима қолди?\nҲозирги шиддатли замонда кийинишимиз, гапиришимиз, ўзимизни тутишимиз, ўзаро муомаламиз нега бошқа маданиятларга тобеъ бўлиб бормоқда? Нега бошқаларнинг кийинишига, гапиришига, урф-одатларига эргашиб кетаверамиз?\nЎзбек аёллари ҳақида гапирсам, бу ҳам алоҳида мавзу бўлади. Ўтган йили елкаси тешик футболка ёки куйлаклар урф бўлди. Ҳа, очиқ эмас, тешик. Шунақа модани ёш қизлардан тортиб кап-катта аёлларгача кийиб олишди. Нега? Ўзимизнинг миллий кийимлар йўқми? Бор-у, кийишга ор қиламизми?\nПрезидентимизнинг Туркманистонга сафари давомида туркман аёлларини миллий кийимларда кўриб, очиғи, ҳавас қилдим.\nЭътироз билдирмоқчи бўлаётганларга яна бир гап. Маълумки, фоҳишабозлик бўйича ҳам халқаро миқёсга чиқиб олдик. Энди савол: Нега афғон ёки чечен миллатида бирор-бир фоҳиша учрамайди?\nШунинг учун маънавиятдан соатлаб гапиргунча, ўзимизнинг миллий имиджимизни яратиб олишимиз керак. Миллий имиджимиз ота-боболаримиз амал қилиб келган муқаддас Ислом дини асосида, миллий қадриятларимиз, ўзбекона менталитетимиз, урф-одатларимизга мос равишда барпо этилиши, замонавий ўзбек сиймосини акс эттириши лозим. Миллий имиджимиз палағда бўлиб қолишига миллий кийимлар, (эътибор беринг, диний эмас, миллий деяпман!) хусусан, аёлларнинг ёпиқ кийиниши, рўмол ўраши, эркакларнинг соқол қўйиши, ҳатто маҳсида юриши тазйиққа учрагани, таъқиб қилгани ҳам салбий омил бўлди. Балога қолмайин деб ҳам замондошларимиз бировларнинг енгил-елпи кийимида юришни афзал билиб қолишди. Афсус...\nБу ҳеч қандай миллатчилик ёки шовинистик ғоялар эмас, балки ўзлигимизга қайтишимиз, кеч бўлсада этакни ёпиб олишимиздир. Бунинг ҳар томонлама фойдаси бор. Ёшлар тарбиясидан тортиб, хорижлик туристларни жалб қилишгача.\nСиз нима дейсиз, замондош?


Қайси хонадонда таълим-тарбия юксак бўлса, шу жойда хотиржамлик бор. Ҳадиси шарифда бундай дейилган: “Аллоҳ ҳар бир ишда мулойимликни яхши кўради”. Ойша розияллоҳу анҳодан ривоят қилинади: «Набий соллаллоҳу алайҳи васаллам: «Эй Ойша, албатта, Аллоҳ мулойимдир. У Зот мулойимликни яхши кўрадир ва мулойимлик учун қўполликка ҳамда ундан бошқага бермаган нарсани берадир», дедилар».\nТўртовлари ривоят қилишган. Қуръони каримнинг аввалидан охирига қадар инсонларга тарбия ва одоб ўргатилади. Расулуллоҳ соллаллоҳу алайҳи васаллам мулойимлик сифати билан саҳобаларни ўзларига жалб қилдилар. Демак, Расулуллоҳ соллаллоҳу алайҳи васалламнинг мўмин-мусулмонларга мулойим бўлишлари ўзлари учун ҳам, умматлари учун хам Аллоҳнинг рахмати экан. Мулойим, ширинсўз бўлиш катта бахт хисобланади. Киши яхши сўз эшитган жойига, мулойим муомала кўрган шахсига меҳр қўяди.\nПайғамбаримиз (алайҳиссалом) мулойимлик сифатлари бу жиҳатдан энг олий мақом эди. Фарзанд мулойимлик фазилати билан ахлоқини безаб, ёмон ахлоқлардан йироқ бўлсин. Одамлар орасида шу фазилати тўлин ойдек кўриниб турсин. Мулойимлик хулқий ва нафсий фазилатларнинг энг буюгидир. У инсонни баркамоллик чўқкисига олиб чиқади. Мулойимлик соҳиби билан суҳбатлашган киши унга муҳаббатли бўлади. Биз учун намуна бўлган Расулуллоҳ соллаллоҳу алайҳи васаллам ҳам тарбиялаётган саҳобаи киромларни мулойимлик сифатлари билан жалб этдилар, муҳаббатли қилдилар. Табассум фазилати юзлаб одамлар ўтиб-қайтаётган гавжум кўчадан боряпсиз. Демак, манзилга етгунча танишу нотаниш чехраларга кўзингиз тушади. Ана шунда сиз уларга очиқ юз билан жилмайиб боқинг. Кўрасизки, шу беозор табассумингиз туфайли юзлаб одамларнинг кайфияти кўтарилади. Кайфиятингиз чоғ, юзларингиз кулгидан чарақлаб турган кезларда шу кун омад сизга ёр булганини эсланг. Ахир ўша кунда ён отрафингиздаги кишилар ҳам меҳр билан боқишади. Донишмандлардан бири: “Ҳаётимиз қандай бўлиши сизу биз унга қандай маъно бахш этишимизга боғлиқ”, дейди. Ўйлаб қарасак, эндиликда бизнинг табассумларимиз нақадар қиммат туради! Аммо кўпинча уни ҳамма-ҳаммадан, ҳатто ўзимизданда қизганамиз. Машҳур рассом шу каби ҳолатни бир неча расмларда усталик билан тасвирлайди: нимадандир ғазабланган бошлиқ ёрдамчисига захрини сочади. Шунда ёрдамчи ҳам хизматчилардан бирини қаттиқ койийди. Хизматчи ишлаб ўтирган матн терувчини уришиб беради, у эса эшикда ўтирган коровулдан аламини олади. Бекордан-бекорга гaп эшитган коровул оёғи остида ётган кучукни тепиб юборади. Кучук ўз эгасини қопишга ботинолмай, хонасидан чиқиб келаётган бошлиқнинг оёғини тишлаб олади. Шундай қилиб, бу ғавғонинг бош сабабчиси жазосиз қолмайди. Табассум бир лаҳзада пайдо бўлади. Инсон юзидаги илиқ табассум билан ҳар қандай давранинг азиз меҳмонига айланади. Сиз қандай даврада бўлманг, ёнингиздагилардан табассумингизни дариғ тутманг. Уларга жилмайиб нигоҳ ташланг. Токи, табассумингиз чеҳраларда қотган музларни эритиб юборсин. У меҳрдан тузилган гулшодалар кўнгилларга сочилиб кетсин.


Сиз янги BAHO.GOV.UZ портали орқали давлат хизматлари сифатини баҳолашингиз мумкин — Review.uz\nҲукумат Акселератор гуруҳи (кейинги матнларда Акселератор) Иқтисодий тадқиқотлар ва ислоҳотлар маркази (Марказ) томонидан Ўзбекистон Республикаси фуқароларига анъанавий тарзда кўрсатиладиган давлат хизматлари сифатини баҳолаш учун интерактив портални ишлаб чиқди ва ишга туширди. Сиз BAHO.GOV.UZ сайтида давлат хизматига берган баҳоингизни қолдиришингиз мумкин.\nАкселератор барча ресурсларни мустаҳкамлаш, зарур сиёсат ва қоидаларни ишлаб чиқиш орқали 100 кун ичида стратегик мақсадларни амалга оширишда асосий муаммоларни тезкорлик билан ҳал қилиш учун ишчи гуруҳ тузди.\nГуруҳга Иқтисодий тадқиқотлар ва ислоҳотлар маркази, Ахборот технологиялари ва коммуникациялари вазирлиги, Адлия вазирлиги, “Электрон ҳукумат лойиҳаларини бошқариш маркази” давлат муассасаси, UZINFOCOM, ИИВ, Соғлиқни сақлаш вазирлиги, “Ҳудудий электр тармоқлари” АЖ, Халқ таълими вазирлиги, Мактабгача таълим вазирлиги вакиллари киритилди.\nДастлабки босқичда Акселератор гуруҳи бугунги кунда Ўзбекистонда фуқароларнинг бевосита фуқаролар билан ишлайдиган вазирликлар ва идоралар томонидан кўрсатиладиган давлат хизматларидан қониқиш даражасини баҳолашнинг ўзига хос механизми йўқлигини аниқлади.\nЎзбекистон Республикаси Президенти Администрацияси фармойишига мувофиқ Акселератор олдига фуқароларнинг давлат органлари томонидан кўрсатиладиган хизматлардан қониқиш даражасини ўлчаш тизимини яратиш вазифаси қўйилди.\nТопшириқни ўз вақтида ва сифатли бажариш учун фуқароларнинг давлат хизматларидан қониқиш даражасини аниқлаш бўйича хорижий давлатлар – Канада, Россия, Қозоғистон, БАА тажрибалар ўрганилди.\nКанада – фуқароларга хизмат кўрсатиш институти (Institute for Citizen-Centered Services) сўровномаларларга асосланган ҳолда (Common Measurements Tool) даврий равишда фуқароларнинг давлат хизматларидан қониқиш даражасини ўлчаб, хизматлар сифатини баҳолаб боради;\nРоссия Федерацияси – давлат хизматидан фойдаланган фуқаролар унинг сифатини СМС-хабарлар юбориш, телефон орқали сўровга жавоб бериш, кўп функцияли марказларда ва Интернет сайтларида электрон терминаллар орқали баҳо бериш ва vashkontrol.ru сайтида давлат хизматларини олишда ўзига ёққан ёки ёқмаган жиҳатлар ҳақида фикр-мулоҳазаларини қолдириш имкониятига эга.\nҚозоғистон – фуқароларнинг давлат хизматларидан қониқиш даражасини жамоатчилик мониторинги ва ижтимоий сўровномалар орқали ўрганиб борилиши йўлга қўйилган;\nБирлашган Араб Амрликлари – фуқароларни давлат хизматларидан мамнунлигини аниқлаш бўйича Happiness Meter интернет портали ишга туширилган бўлиб, мазкур тизим мамлакат бўйича фуқаролар кўплаб жамланадиган жойларда планшетлар жойлаштирилиши ва уларга ўз фикрларини тегишли смайликни белгилаш орқали уларнинг қониқиш даражасини ўлчаб бориш имконини яратади. Мазкур тизимга мувофиқ барча фуқаролар давлат хизматларини эмотиконлар (аъло, қониқарли ва ёмон) воситаси ёрдамида баҳолашлари мумкин. Йил якуни бўйича энг яхши ва энг самарасиз ишлайдиган 3 та вазирлик ва идоралар аниқланади.\nЎрганилган хорижий тажрибадан келиб чиқиб, Акселератор гуруҳи томонидан давлат хизматларидан фуқароларнинг қониқиш даражасини ўлчайдиган портал – BAHO.GOV.UZ портали концепцияси ишлаб чиқилди ва ишга туширилди.\nBAHO.GOV.UZ порталига бугунги кунда Тошкент шаҳридаги жами 223 та муассасалар уланиши таъминланди ва уларга махсус QR-кодлар ўрнатилди.\n44 та ИИВ тизимидаги муассасалар (паспортни ID картага алмаштириш, хорижга чиқиш паспортини расмийлаштириш, ҳайдовчилик гувоҳномасини олиш, автотранспорт воситаларини мажбурий техник кўрикдан ўтказиш, автотранспорт воситасига давлат рақами олиш марказлари);\n167 та ССВ тизимидаги муассасалар (республика даражасида илмий-амалий тиббиёт марказлари оилавий поликлиника ҳамда касалхоналар);\n12 та “Ҳудудий электр тармоқлари” АЖнинг филиаллари (электр таъминот корхоналари).\n6 октябрь санасига BAHO.GOV.UZ платформасидаги барча баҳолашлар сони 1490 тани, шундан ижобий баҳолар 1229 тани, ўртача баҳо 4,3 ни, салбий баҳолар эса 261 тани ташкил қилди.\nМарказ экспертлари фуқаролар томонидан қўйилган салбий баҳолар тегишли давлат органлари раҳбарларига мавжуд ҳолатни чуқур кўриб чиқиб, таҳлил қилиш ва тегишли чоралар кўриш учун жиддий сигнал, деб ҳисоблашади.\nШуни алоҳида таъкидлаш жоизки, фуқаролар берган баҳо баҳоланаётган давлат органининг умумий рейтингига таъсир қилади. Давлат идорасига берилган баҳолар қанчалик кўп бўлса, уни баҳолаш натижалари шунчалик объектив бўлади. Фойдаланувчилар томонидан берилаётган баҳолар платформада онлайн тарзда акс этиб боради.\n“Исталган шахс маълум бир давлат органи рейтингини кузатиши мумкин. Бу эса мазкур платформа учун жамоатчилик назоратининг самарали воситаси бўлиб шаклланишига хизмат қилади. Рейтингнинг пасайиши - баҳоланётган давлат идораси ходимлари ва раҳбарияти учун салбий огоҳлантириш бўлиб ҳисобланади. Ўз навбатида, рейтинги пасаётган давлат идоралари мазкур идорадаги мавжуд муаммоларни ҳал қилиш учун тегишли чораларни кўриши керак бўлади, дейди Акселератор гуруҳи раҳбари Муҳаммаджон Бобожонов.\nЮқоридагиларни инобатга олиб, фуқароларимизни ва барча жамоатчилик ва ОАВ вакилларини, шунингдек, блогерларни мазкур тизимдан аҳолини янада кўпроқ хабардор қилишга ва кўпроқ фойдаланишга чақириб қоламиз.\nПлатформа фаолиятини янада такомаллаштириш бўйича таклифларни m.babadjanov@cerr.uz электрон почта манзилига юбориш мумкин.


Жомбойда 23 минг долларга ер сотмоқчи бўлган кимса ушланди - zarnews.uz\nСамарқанд вилоят ИИБ бошлиғи номига Самарқанд тумани Қайнама маҳалласида яшовчи фуқаро ариза билан мурожаат қилган.\nУнда Жомбой тумани Қораки қишлоғида яшовчи Б.Н. Қорамўйин маҳалласидаги туман ҳокимлиги захирасида бўлган 0,25 гектар бўш ер майдонини 23 минг АҚШ долларига сотишга келишиб, туман кадастр хизматида ишловчи Ж. исмли шахс орқали ушбу ер майдонини туман кадастр бўлимидаги компьютер базасига унга тегишли эканлиги тўғрисида маълумот киритиб бериши учун, ариза муаллифидан 1000 АҚШ доллари ва жами 24 минг АҚШ доллари миқдорида пулларни талаб қилиб келаётганлигини маълум қилган.\nМазкур аризага асосан кеча, 7 январь куни Самарқанд вилояти ИИБ Коррупция ва иқтисодий жиноятларга қарши курашиш бўлими ҳамда давлат хавфсизлиги хизмати Самарқанд вилояти бошқармаси ходимлари ҳамкорлигида Жомбой туманида тезкор тадбир ўтказилган. Унда Б.Н. ва Кадастр агентлиги давлат кадастрлар палатаси Жомбой тумани филиалида ишловчи Ў.Ж. ариза муаллифидан 24.000 АҚШ доллари олган вақтда ашёвий далиллар билан қўлга олинган.\nВилоят ИИБ ахборот хизмати хабарига кўра, мазкур ҳолат юзасидан вилоят ИИБ ҳузуридаги тергов бошқармаси томонидан Жиноят кодексининг 168-моддаси 4-қисми билан жиноят иши қўзғатилган.


Расулуллоҳ менга берган ҳадя\n11:15 / 13.07.2016\nZiyouz.uz ва qadriyat.uz сайтлари “Энг гўзал ҳикоятлар” танлови ўтказмоқда. Қуйида танловга қўйилган ҳикоялардан бири ўзгаришларсиз келтирилади.\nКўнглим сал тинчигандай бўлди. Аммо... Вақтида ўқий олмаганим учун ич-ичимдан ҳали ҳануз хафа эдим.\n“Сизни "Эй Набийуллоҳ" деб чақирсам бўладими?” деб сўрадим. Улар яна илиқ табассум билан “ҳа” дегандай бўлиб, бошларини қимирлатдилар. Кейин мен уларга халақит қилмаслик учун сал четроқ турдим ва чексиз саҳролар томон қараб турганимда Набийуллоҳ ўринларидан туриб олдимга келдилар. Шунда мен уларга дедим:\n“Раҳмат сизга, каттакон раҳмат. Мен бу кўйлакни киймайман, балки кафанлигимга асраб қўяман. Бу менинг кафанлигим бўлади, энди менинг кафанлигим бор”, деб уйимга хурсандлигимдан йиғлаб-йиғлаб қайтибман. Уйим ҳам ўша даврдаги пастқам уйларга ўхшаган эски уйлардан бири экан. Ўша ерга кириб таом ҳозирлай бошлабман. Шунда кўчадан яна оломон товушини эшитиб қолдим. Оломон "ё Расулуллоҳ, ё Расулуллоҳ" дея қичқиришар эди. Уйимдан ўқдек югуриб, отилиб чиқибман. Қарасам оппоқ нурли тўн кийган ва оппоқ нурли рўмолни бошларига ташлаб қўйган ва юзлари мунаввар бўлиб турган Расулуллоҳ аравада одамларга нимадир тарқатаётган эканлар. Мен ҳам олдиларига югуриб бориб “менга ҳам беринг” деб айтдим. Улар менга “афсус, бошқа қолмадику” деб айтдилар. Кейин менинг маҳзун чеҳрамни кўриб:\nМуаллиф: Замира Ибраҳимова


Кузда топилган қор қоплони болалари узоқ яшай олмади – Газета.uz\nКузда топилган қор қоплони болалари узоқ яшай олмади\nКузда Ҳисор қўриқхонасида топилган икки бош қор қоплони боласи юрак қон-томир касалликларидан ўлди. Улар Ўзбекистонда топилган илк қоплон болалари эди.\nLotinchada 14 июн 2019, 12:10 Жамият\nЎтган йилнинг кузида Ҳисор қўриқхонасида топилган икки бош қор қоплони боласи юрак қон-томир касалликларидан ўлди, дея хабар қилди Тошкент ҳайвонот боғи маъмурияти «Газета.uz"га.\nУшбу қор қоплони болалари Ўзбекистонда илк бор аниқланган эди. Улар республика ҳудудида мазкур турнинг кўпайишига ишончли далил сифатида баҳоланди.\nҚор қоплони болалари вақтинча сақлаш ва карантинлаш учун Тошкент ҳайвонот боғига жойлаштирилди. Улар уч ойлик эди. Маъмуриятдан қайд этишича, йўл стресси олган жониворларнинг аҳволи жуда чарчоқ, озғин ва яра-чақа ҳолатида эди. Эркак қор қоплони боласининг дум соҳасида тўртта чуқур оқма яра бор эди.\nҲайвон болалари олиб келиниши билан текширувдан ўтказилиб, улар тўлиқ тинч қўйилди, мунтазам равишда даво чоралари кўрилиб, ушбу тур ёшига мос равишда уч маҳал озиқлантирилди. Жониворлар алоҳида вольерга жойлаштирилиб, ташриф буюрувчилардан тўлиқ ихоталанди.\nҚоплонларга тажрибали ветеринар мутахассис ва хизмат кўрсатувчи ходим бириктирилди, дея қайд этди маъмурият. Ходимлар мунтазам равишда Москва ҳайвонот боғининг турли хизматлари раҳарларидан маслаҳат ва методик ёрдам олиб турди.\nШунга қарамасдан, эркак қоплон боласи ҳайвонот боғида 16 дан 22 сентябргача яшай олди. Ветеринарлар унинг миокарддан ўлганини аниқлади. Урғочиси эса 13 декабрь куни миокард инфарктидан нобуд бўлди.\n2014 йилда Ҳисор қўриқхонасига ўрнатилган фотоқопқон ёрдамида илк бор Ўзбекистонда қор қоплонлари яшаши визуал исботланди.\n2017 йилда қор қоплони ландшафтини сақлаш бўйича 2022 йилгача мўлжалланган лойиҳа ишга туширилди. Ушбу лойиҳа доирасида Ўзбекистонда қор қоплонларини ўрганиш ва сақлаб қолиш учун биологик намуналар таҳлили олиб борилмоқда.\nЎзбекистонда қор қоплонини мониторинг қилиш дастури доирасида БМТТД лойиҳаси, Экология давлат қўмитаси, ЎзР Фанлар Академияси Зоология институти мутахассислари томонидан ҳайвонни тутмасдан ва унга жисмоний зиён келтирмасдан уни ўрганиш ва текшириш имконини берувчи ноинвазив генетик таҳлил усулларини қўллаш бўйича инновацион технология жорий қилинмоқда. Бунда ўзбекистонлик олимлар қор қоплонининг бавл намуналарини лаборатор таҳлил қилиш орқали унинг тури, жинси ва идентификациясини аниқлаш имконига эга бўлади. Мамлакатда қор қоплонининг зичлиги ва сонини даврий баҳолаш учун ноинвазив генетик таҳлил усули ёрдамида Ўзбекистонда қор қоплонини мониторинг қилиш дастури амалга оширилади.


ЭЗГУЛИККА СЕН ЁР БЎЛГИН – Jurnalist\nЭЗГУЛИККА СЕН ЁР БЎЛГИН\ntemur2021-05-05T14:12:02+05:005 May, 2021|Умумий янгиликлар|\n“Олтин қалам” XV миллий мукофоти учун халқаро танлов\nташкилий қўмитаси раиси, Ўзбекистон Журналистлари ижодий\n— Айтиш жоиз, мамлакатимизда кейинги йилларда муҳтарам Президентимиз Шавкат Мирзиёев раҳбарлигида оммавий ахборот воситалари фаолиятини янада такомиллаштириш, ахборот ва сўз эркинлигини таъминлаш борасида амалга оширилаётган ишлар изчил, замонга ҳамоҳанг тарзда давом этаётганига гувоҳ бўлиб турибмиз. Давлатимиз раҳбари оммавий ахборот воситалари вакилларини доимий равишда қўллаб-қувватлаб келмоқда.\n2006 йилдан бери ўтказиб келинаётган “Олтин қалам” миллий мукофоти учун халқаро танлови ҳам юртимизда матбуот ва сўз эркинлигини таъминлаш, бир сўз билан айтганда, медиа соҳага қаратилаётган алоҳида эътиборнинг ёрқин намунасидир.\nУшбу танловни ўтказишдан асосий мақсад – миллий ва халқаро журналистиканинг энг юксак ютуқлари ҳамда илғор тажрибаларини кенг оммалаштириш, оммавий ахборот воситалари ходимлари ўз фуқаролик позициясини намоён этиши учун шароит яратиш ҳамда журналистларда танқидий-таҳлилий мушоҳада ва ижодий фаолиятга янгича ёндашувларни такомиллаштиришга қаратилган.\nБу йил мазкур нуфузли танлов 15-бор ўтказилди. Ўтган вақт давомида танловда 7000 дан ортиқ журналист 107 000 га яқин материаллари билан иштирок этди. Уларнинг 290 нафардан ортиғи ғолиб ва совриндор бўлди.\nМаълумки, ўтган 2020 йили коронавирус пандемияси туфайли “Олтин қалам” танловини ўтказишнинг имкони бўлмаган эди.\nАгар жорий йилги танлов ҳақида қисқача тўхталадиган бўлсак, бу йил танловда 447 нафар журналист уч мингдан ортиқ ижодий иши билан қатнашди. Ҳайъат аъзолари ҳар бир ижодий ишни диққат билан кўриб чиқди. Бу жараёнда улар журналистнинг фуқаролик позицияси, сўзга масъулият ва ифода маҳорати каби мезонларга алоҳида эътибор қаратдилар.\nТанловни ўтказиш билан боғлиқ сарф-харажатлар давлатимиз раҳбарининг 2017 йил 9 августдаги тегишли қа рори асосида ташкил этилган Ўзбекистон ижодкорларини қўллаб-қувватлаш “Илҳом” жамоат фонди маблағлари ҳисобидан молиялаштирилди. Танловга давлатимиз томонидан қарийб бир миллиард сўм йўналтирилди.\nТаъкидлаш жоизки, танлов нафақат миллий ҳамкор- ларимиз, балки мамлакатимизда фаолият олиб бораётган халқаро ташкилотлар ҳамда қатор хорижий мамлакатлар элчихоналарида, шунингдек, чет элларда ҳам катта қизиқиш уйғотмоқда. Нуфузли “Олтин қалам” танловига бундан икки йил аввал, яъни 2019 йили 21 мамлакатдан ўттиз нафарга яқин чет эллик журналистлар қатнашган бўлса, 2021 йили 28 давлатдан 45 нафардан кўпроқ журналист она Ватанимиз ҳақида хорижий ОАВларида эълон қилинган ижодий ишлари билан иштирок этди. Бу мазкур танловнинг қамрови янада кенгайиб бораётганидан далолатдир.\nШу ўринда яна айтиб ўтиш мумкинки, мазкур танлов доирасида айни кунгача 120 нафардан зиёд журналист дунёнинг энг обрўли халқаро ташкилотлари, шу жумладан, юртимиздаги хорижий элчихоналар таъсис эт ган мукофотлар билан тақдирландилар. Бу йил ҳам бир қанча хорижий ташкилот ва мамлакатимиздаги хорижий элчихоналар вакиллари ўзлари таъсис этган мукофотларини ижодкорларга топширгани эътиборли бўлди.\nБугун яна бир бор журналистика соҳасида “Олтин қалам” XV миллий мукофоти учун халқаро танлов ғолиб ва совриндорларини қутлашдан бахтиёрмиз.\nБарча ҳамкасбларга ижодий муваффақиятлар доимий ҳамроҳингиз бўлсин, уйғоқ сўз, холис фикр ва мушоҳада билан эл-юртимизнинг қувончу шодликларига, одам ларни ўйлантираётган айрим муаммоларга камарбаста бўлиш саодати ёр бўлсин деймиз. Ўзбекистон халқ шоири Сирожиддин Саййид қаламига мансуб “Олтин қалам” манзумасида айтилганидек:\nОна юртим, жоним юртим,\nҚалбда қуёш ёнар дилим.\nЭзгуликка сен ёр бўлгин,\n“Олтин қалам”, “Олтин қалам”…


Австралия ва Янги Зеландия ўзаро туризмни қайта йўлга қўймоқчи | Qalampir.uz\nАвстралия ва Янги Зеландия ўзаро туризмни қайта йўлга қўймоқчи\nОлам\t05 Май 11:38 789\nЕр юзидаги илк сунъий ақлга эга ҳарбий дрон Австралия армиясида пайдо бўлди\nАвстралия ва Янги Зеландия иккала мамлакат ўртасида саёҳат қилиш учун рухсат беришга келишиб олдилар. Бу келишув охирида Тинч океанидаги бошқа орол давлатларига ҳам татбиқ этилиши мумкин. Бу ҳақда “Reuters“ нашри хабар бермоқда..\nБундай тартиб хавфсизлик, соғлиқ, транспорт ва бошқа протоколлар ишлаб чиқилгандан сўнг амалга оширилади. Лекин ушбу ҳаракатларнинг қачон бошланиши ҳақида маълум берилмаган.\nАвстралия Бош вазири Скотт Моррисон, Канберрада ўтган куни бўлиб ўтган алоҳида брифингда, икки мамлакат ўртасидаги саёҳатларни ташкил қилишга ҳали эрта эканини айтди.\nАввалроқ, ушбу икки давлатда коронавирус чекиниши муносабати билан пляжлар очилишига рухсат берилгани ҳақида хабар берган эдик.\nСўнгги маълумотларга кўра, Австралияда коронавирус билан боғлиқ 6 847 та ҳолат аниқланган. Касалланганларнинг 5 886 нафари соғайган, 96 нафари эса вафот этган. Мавжуд беморлар сони 865 кишини ташкил қилмоқда.\nШунингдек, Янги Зеландияда 1 486 та коронавирус билан боғлиқ ҳолат аниқланган. Касалланганларнинг 1 302 нафари соғайган, 20 нафари эса вафот этган. Мавжуд беморлар сони 164 кишини ташкил қилмоқда.\nАвстралия Янги Зеландия Туризм\n25 Май 16:12 35375\n25 Май 23:18 32504\n26 Май 14:40 25932\n26 Май 09:01 21211\n25 Май 11:09 20326


Йирик ғарб давлатлари Эронга янги санкциялар жорий қилди\nАҚШ Давлат котиби Ҳиллари Клинтон биргаликда кўрилган чоралар Эронга босимни кучайтиришини урғулади.\nАҚШ, Британия ва Канада ядровий дастурдан воз кечмаётган Теҳронга нисбатан янги санкциялар жорий қилинганини эълон қилди.\n21 ноябр куни Вашингтонда сўзлаган АҚШ Давлат котиби Ҳиллари Клинтон биргаликда кўрилган чоралар Эронга босимни кучайтиришини таъкидлади.\nКлинтон АҚШ Президенти Барак Обама Теҳрон бюджетининг 70 фоизини ташкил қиладиган Эроннинг нефт ва газ саноатига қаратилган санкцияларни кенгайтириш ҳақидаги фармонга имзо чекканини қўшимча қилди.\n- Президент Обама илк бор айнан Эроннинг нефт-кимё саноатига қарши қаратилган фармонни имзолади. Бу соҳа экспорт даромадининг асосий қисмини ташкил қилади ва тақиқланган фаолият учун зарур бўлган нарсалар шу соҳа орқали импорт қилинади, - деди АҚШ Давлат котиби.\nҚўшма Штатлар Теҳроннинг ядровий дастурига ёрдам бераётгани тахмин қилингани учун банк ҳисоблари ва мулклари музлатиб қўйилганлар рўйхатига яна 11 нафар шахс ва ширкат номини қўшди.\nАҚШ Эроннинг “пулларни ювишдаги иштироки” борасида хавотир билдирди, аммо Эрон Марказий банкига тўлиқ санкциялар эълон қилмади.\nКлинтондан кейин сўзлаган АҚШ Молия вазири Тимоти Гайтнер дунё банкларини Теҳроннинг ядровий дастурига ёрдам бераётгани тахмин қилинаётган Эрон Марказий банки билан бизнес юритишда эҳтиёткор бўлишга чақирди.\n- Биз Британия молия тизими ва Эроннинг банк тизими ўртасидаги барча алоқани тўхтатяпмиз. Эрон банклари мамлакат ядровий дастурини молиялаштиришда иштирок этаётгани ҳақида халқаро далиллар бўлгани сабабли биз шундай қиляпмиз. Биз буни нафақат дунё хавфсизлиги балки Британия миллий хавфсизлигини мустаҳкамлаш учун қиляпмиз, - дея баёнот берди Жорж Осборн.\nКейинроқ Канада ташқи ишлар вазири Жон Баирд Канада “Эрон билан барча пул ўтказмаларини тўхтатиши, жумладан, Эрон Марказий банки билан алоқа тўхтатилиши”ни эълон қилди.\nОттава расмийлари ҳам Эроннинг нефт-кимё саноатида ишлатилиши мумкин бўлган маҳсулотларнинг Эронга экспорт қилинишини тўхтатиш ҳақида қарор чиқарди.\nКанада ҳукумати келиб чиқиши эронлик бўлган канадаликларнинг Эронга пул жўнатишини таъқиқламади.\nБМТнинг Халқаро атом энергияси агентлиги 8 ноябр куни эълон қилган янги ҳисоботида Эроннинг ядровий дастури атом қуролини яратишга алоқадор бўлгани илк бор қайд қилинган.\nТашкилот раҳбари Юкиа Амано Эрон одатда ядровий қурол яратиш йўлида амалга ошириладиган фаолият олиб борганини исботловчи “ишончли” далиллар борлигини таъкидлаган. Амано айрим фаолиятлар ҳозир ҳам давом этаётган бўлиши мумкинлигини эҳтимолдан соқит қилмаган.\nБМТ ҳисоботини “асоссиз” деб, уни рад қилган Теҳрон расмийлари Эроннинг ядровий дастури тинч мақсадларни кўзлаганини таъкидлаган.


Нью-Йоркда БМТ Бош ассамблеяси 71-сессияси очилди\n09:28 / 14.09.2016\nНью-Йоркда БМТ Бош Ассамблеясининг 71-сессияси ўз ишини бошлади.\nБош Ассамблея раиси, Фижининг ташкилотдаги доимий вакили Питер Томсон 3 марта болға уриб, сессия очилганини маълум қилди ва 193 мамлакат вакиллари бўлган дипломатларни 1 дақиқа сукут сақлашга таклиф этди.\nТомпсон 71-сессия БМТнинг 2030 йилгача мўлжалланган 17та мақсадини ҳаётга татбиқ қилишда муҳим аҳамиятга эга бўлишини таъкидлади.\n71-сессия давомида Бош Ассамблея БМТнинг янги бош котибини сайлайди. 2007 йил, 1 январдан бери бу лавозимни эгаллаб турган Пан Ги Муннинг ваколати 2016 йил, 31 декабрда якунланади ва у учинчи беш йиллик муддатга сайланиш ҳуқуқига эга эмас.\nНомзодлар қаторида ЮНЕСКО ижрочи директори Ирина Бокова, БМТ Ривожланиш Дастури раҳбари Хелен Кларк, Чили етакчиси Мишель Бачелет, Литва президенти Даля Грибаускайте ҳамда Даниянинг собиқ бош вазири Хелле Торнинг-Шмидт номлари бор.\n71-сессия кун тартибидан 170та мавзу, жумладан, Африка давлатлари ривожланиши масалалари, гуманитар ёрдамлар етказишда ҳамкорлик қилиш, тинчлик ва хавфсизликни сақлаш, қуролли можароларнинг олдини олиш, терроризм ва ирқий камситишга қарши кураш, атроф-муҳитни асраш, ядро қуролини тарқатмаслик тартибига риоя этиш, инсон ҳуқуқларини ҳимоя қилиш ва қонун устуворлигини таъминлаш масалалари ўрин олган.\nҚуролли можароларо олдини олиш ҳамда халқаро миқёсда тинчлик ва хавфсизликни сақлаш блоки ўз ичига Яқин Шарқдаги вазият, Фаластин муаммоси, Афғонистондаги вазият, Кипр масаласи, Конго демократик республикасидаги вазият ва бошқаларни олади.\nШунингдек, гиёҳвандлик муаммосини назорат қилиш, халқаро терроризмга қарши кураш, тинчликка қарши амалиётларни молиялаштириш муаммолари муҳокама этилади.\n1 ҳафтадан кейин умумсиёсий муҳокамалар қисми очилади. Унда анъанавий равишда давлатлар раҳбарлари, ҳукуматлар раҳбарлари ва ташқи ишлар вазирлари иштирок этишади. Бу муҳокамалар 20-26 сентябрь кунларида ўтказилади.\nНью-Йоркдаги праймеризда 28 ёшли қиз ғалаба қозонди. АҚШда яна бир буюк сиёсатчи етишиб чиқяптими?\n08:55 / 29.06.2018\nНью-Йоркдаги йирик ёнғинни ўчириш вақтида 20 нафар ўт ўчирувчи жароҳат олди\n11:35 / 17.06.2018\nНью-Йоркда имомни ўлдирган шахс умрбод қамалди\n12:52 / 07.06.2018


Тадқиқот давомида Иқтисодий тадқиқотлар ва ислоҳотлар маркази (CERR) давлат харидлари жараёнида аукцион савдоларининг самарадорлиги индексини (индекс) ишлаб чиқди. Мазкур индекс давлат харидлари жараёнини ташкил этиш ва амалга ошириш самарадорлигини баҳолайди. Шуни таъкидлаш керакки, бундай индекс Ўзбекистонда биринчи марта ишлаб чиқилмоқда.\nИқтисодий тадқиқотлар ва ислоҳотлар маркази томонидан Давлат харидлари махсус ахборот порталида (xarid.uz) 2020 йил январидан 2021 йил апрель ойлари оралиғида ўтказилган давлат харидлари таҳлили амалга оширилди.\nТадқиқотнинг мақсади давлат ва корпоратив буюртмачилар томонидан нархни пасайтириб бориш тартибидаги аукцион савдоларида харид қилинган товарларнинг ҳар бири кесимида харид жараёнининг самарадорлигини баҳолашдан иборат.\nТадқиқот қуйидаги йўналишларни ўз ичига олган:\nЕтказиб берувчилар ўртасида муайян маҳсулот даражасида рақобат ҳолатини таҳлил қилиш;\nАукцион савдолари орқали амалга оширилган давлат харидлари жараёнининг самарадорлигини баҳолаш;\nДавлат буюртмачиларининг аукцион савдолардаги самарадорлигидан келиб чиққан ҳолда Рейтингини тузиш;\nАукцион савдоларининг самарадорлиги индексини ҳар бир лот кесимида қуйидаги мезонларга кўра баҳоланади: шартнома қиймати, товар гуруҳларининг вазн коэффициенти, бошланғич нархнинг пасайиши (фоизда), иштирокчиларнинг сони, шартноманинг бажарилиш ҳолати, харидларнинг шубҳалилик даражаси.\nТадқиқот методологиясига асосан товарнинг бошланғич нархи ўхшаш товарларга белгиланган нархлар диапазонининг ўрнатилган юқори ва пастки квантил чегараларидан чиққан ҳолда ўрнатилса ёки бошланғич нархнинг пасайиши белгиланган диапазоннинг ўрнатилган юқори ва пастки квантил чегараларидан ташқарида рўй берса харид жараёнининг шубхалилик даражаси юқори баҳоланади. Тадқиқотда квантил чегаралар ва аномалияларни аниқлашда мураккаб алгоритмлардан фойдаланилган.\nТадқиқотда Ўзбекистон Республикаси товар-хом ашё биржаси (ЎзРТХБ) томонидан тақдим этилган маълумотлардан фойдаланилди. Таҳлил жараёнида маълумотлар қайта ишланиб, адабиётлар шарҳи, экспертлар хулосалари ва Ўзбекистонда давлат харидлари жараёнининг ўзига хос хусусиятларини ҳисобга олган ҳолда мураккаб кўрсаткичлар шакллантирилди.\nТадқиқот иши давомида олинган натижаларни қуйидаги йўналишларда қўллаш мумкин:\nАукцион савдолари шаклидаги давлат харидлари жараёни механизмининг самарадорлигини ошириш;\nАукцион савдоларида етказиб берувчилар ўртасида рақобат даражаси суст бўлган товар гуруҳларида рақобатни рағбатлантириш;\nДавлат харидларини режалаштиришда масъул шахсларининг малакасини ошириш;\nАукцион савдолар натижасида тузилган шартномаларнинг бекор бўлиш ҳолатларини камайтириш;\nДавлат харидлари махсус порталида қўшимча қулайликлар яратиш орқали давлат харидларига тайёргарлик кўришни соддалаштириш;\nДавлат харидларини янада самарали ташкил этиш орқали давлат ва жамият ресурсларини тежаш.\n2020 йилнинг январь ойидан 2021 йилнинг апрелигача бўлган даврда давлат харидлари порталида 5 330 та бюджет ва 1 347 та корпоратив буюртмачилар томонидан 131 759 та аукцион савдолари ўтказилиб, шартномаларнинг умумий қиймати 3,9 трлн. сўмни ташкил этган.\nАризалар сони ва шартнома миқдори ўртасида тескари боғлиқлик мавжуд: қанча кўп ариза бўлса, нарх шунча паст бўлади, бу эса давлат ресурсларини тежашга олиб келади.\nБюджет буюртмачилари эълон қилган аукцион савдоларига ўртача 5 та етказиб берувчи (корпоратив буюртмачиларда 4 та) иштирок этган ва 13 та нарх таклифи (корпоратив аукционларда 10 та) берилган.\nҚуйидаги товар гуруҳларида энг юқори нарх пасайиши кузатилди:\n«Канцелярия буюмлари» - 38%,\n«кийим, пойабзал ва кўрпа-тўшак анжомлари» - 38%,\n«спорт анжомлари ва жиҳозлари» - 34%,\n«овоз ёзиш техникаси ва жиҳозлари» - 32%,\n«мусиқа асбоблари» - 32%.\nНархлар пасайиши нисбатан паст бўлган товар гуруҳлари:\n«биологик фаол қўшимчалар» - 5%,\n«стоматология учун протез ва ортопедик хом ашё» - 7%,\n«дастурий маҳсулот» - 9%.\nМазкур савдоларнинг ҳар бирида ўртача 2 та етказиб берувчи иштирок этган.\nАУКЦИОН САВДОЛАРИНИНГ САМАРАДОРЛИГИ ИНДЕКСИ\nТадқиқот давомида Иқтисодий тадқиқотлар ва ислоҳотлар маркази Аукцион савдоларининг самарадорлиги индексини ишлаб чиқди. Мазкур индекс давлат ва корпоратив буюртмачилар томонидан харид жараёнларини ташкил этиш ва амалга ошириш натижалари самарадорлигини баҳолайди.\nИндексни баҳолаш мезонлари иқтисодиёт (аукцион миқдори, аукционнинг бошланғич қиймати ва нархнинг пасайиши, вазн коэффициентлари), рақобат даражаси (иштирокчилар сони), режалаштириш ва шубҳали харид (бошланғич нархнинг пасайиши белгиланган диапазоннинг ўрнатилган юқори ва пастки квантил чегараларидан ташқарида, бир неча карра фарқ билан рўй бериши), зиддият (шартноманинг имзолангандан сўнг бажарилиш ҳолати).\nИндекс юқоридаги мезонлар асосида маълумотларни ягона кўрсаткичга бирлаштиради ва унинг қиймати -7 ва 7 оралиғида ўзгаради: ўта паст самарадорлик (-7 дан -3,5 гача), ўртача паст (-3,5 - 0), паст (0 - 2,3), ўртача (2,3 - 4,6) ва юқори самарадорлик (4,6 - 7).\nКўриб чиқилаётган даврда Индекснинг ўртача қиймати 2,09 ни (бюджет буюртмачилари учун 2,28, корпоратив буюртмачилари учун 1,86) ташкил этди, бу паст самарадорлик гуруҳига тўғри келади. Қайд этиш лозимки индекс қиймати жорий йилнинг январь ойидан апрель ойига қадар 2,09 дан 1,77 гача пасайган. Бу асосан муваффақиятли бажарилган шартномалар улушининг 79% дан (2020 йилдаги ўртача кўрсаткич) 73% гача пасайиши билан боғлиқ. Бу рақам бюджет харидларида 84% дан 73% гача пасайган.\nИндекс ҳар бир маҳсулот турини ҳисобга олган ҳолда ҳар бир лот учун ишлаб чиқилган.\nТадқиқот шуни кўрсатдики, мусиқа асбоблари (0,92), овоз ёзиш ускуналари ва жиҳозлари (1,07), кийим-кечак, пойабзал ва кўрпа-тўшак анжомлари (1,13), спорт анжомлари ва ускуналари (1,23), термопласт қувурлар ва арматура (1,36) энг кам самарадорлик билан харид қилинган товарлар ҳисобланади.\nДавлат буюртмачилари рейтинги\nТадқиқот муаллифлари индекс қийматларини умумлаштириб, 10 дан ортиқ аукцион савдоларини эълон қилган (1596 та бюджет ва 617 та корпоратив буюртмачилар, 236 та Республика даражасидаги буюртмачилар) самарадорлик Рейтингини тузди.\nИқтисодий тадқиқотлар ва ислоҳотлар маркази Review.uz веб-сайтда рейтинг иштирокчилари – давлат буюртмачиларининг тўлиқ рўйхати билан танишишни таклиф қилади (https://review.uz/oz/post/reyting-gosudarstvennx-zakazchikov-v-uzbekistane-za-2020):\nБюджет буюртмчилари рейтинги;\nКорпоратив буюртмачилар рейтинги;\nРеспублика даражасидаги буюртмачилар рейтинги.\nБюджет буюртмачилари ўртасида рейтингнинг пастки қисмида қуйидагилар ўрин олган:\nБухоро вилояти кардиология диспансери (1596-ўрин, шартномаларининг 67% бекор қилинган), Юқори Чирчиқ тумани Болалар-ўсмирлар спорт мактаби (1595-ўрин), Сирдарё вилояти тиббий-ижтимоий хизмат кўрсатиш бошқармаси (1594-ўрин, савдоларнинг 18% ида буюртмачиларга нисбатан юқори нарх таклиф этилган), Самарқанд вилояти Халқ депутатлари Кенгаши ҳузуридаги нодавлат-нотижорат ташкилотларни ва фуқаролик жамиятининг бошқа институтларини қўллаб-қувватлаш жамоат фонди (1593-ўрин, савдоларнинг 47% ида бошланғич нархнинг пасайиши аномал тус олган), Ўзбекистон тумани Мактабгача таълим бўлими (1592-ўрин) ва Наманган вилояти Мактабгача таълим бошқармаси (1591-ўрин).\nКорпоратив буюртмачилар орасида «Агробанк АТБ Термиз филиали» (617-ўрин), «Toshrangmetzavodtools» МЧЖ (616-ўрин, савдоларининг 44% ида бошланғич нархнинг пасайиши аномал тус олган), Бухоро вилояти «Иссиқлик манбаи» ОАЖ (615-ўрин, савдоларининг 89% ида нисбатан юқори нарх таклиф этилган), Тошкент шаҳар кичик саноат зоналарини бошқариш дирекцияси (614-ўрин) ва «АТБ Халқбанк Навоий филиали» (613-ўрин) энг паст рейтингга эга бўлди.\nТаҳлиллар шуни кўрсатдики, савдолар жараёнида ўртача 18% ҳолатларда бекор қилинган.\nХусусан, шартномаларни бекор қилиш даражаси «Агробанк АТБ Термиз филиали»да - 100%, «Toshrangmetzavodtools» МЧЖ - 94%, Тошкент шаҳар кичик саноат зоналарини дирекцияси бошқарув дирекциясида - 74% ва Бухоро вилояти «Иссиқлик манбаи» АЖ - 68%ни ташкил этган.\nРеспублика даражасидаги буюртмачилар орасида Ёшлар ишлари Агентлиги (1387-ўрин), Инновацион ривожланиш вазирлиги (1496-ўрин), Ўзбекистон Республикаси Энергетика вазирлиги ҳузуридаги Ядро энергетикасини ривожлантириш агентлиги (1541-ўрин), Давлат тест маркази (1543-ўрин), А. Навоий номидаги Ўзбекистон Миллий кутубхонаси (1560-ўрин) рейтингнинг пастки қисмидан жой эгаллади.\nХусусан, Миллий кутубхона томонидан имзоланган 67 та шартномадан 28 таси (42%) бекор қилинган. Савдоларнинг 43% ида етказиб берувчиларга, нисбатан юқори нарх таклиф этилган. Шунингдек, Давлат тест маркази билан имзоланган шартномаларнинг 37% бекор қилинган бўлиб, савдоларнинг 30% да нархларнинг пасайиши белгиланган квантил чегараларидан четга чиққани кузатилган.\nРеспублика даражасидаги буюртмачиларнинг 61% нинг самарадорлиги пастлиги аниқланган бўлса, вилоят ва туман/шаҳар даражасидаги буюртмачилар учун бу рақам мос равишда 52% ва 45% ни ташкил этди.\nСоҳалар бўйича Маҳалла ва оилани қўллаб-қувватлаш (2,56 - ўртача самарадорлик), ўрта таълим (2,50), соғлиқни сақлаш (2,41), ободонлаштириш (2,40) ҳамда ирригация ва қишлоқ хўжалиги (2,28) соҳасида буюртмачиларнинг аукцион савдолардаги самарадорлиги нисбатан юқори эканлиги аниқланди.\nЭнг паст самарадорлик эса архив (1,62), бандлик ва меҳнат муносабатлари (1,73), энергетика (1,85), иқтисодиёт ва молия (1,9) соҳаларида кузатилди.\nТаъкидлаш лозимки, тадқиқотнинг биринчи босқичида давлат харидлари жараёнларини ташкил қилиш ва амалга ошириш натижаларининг самарадорлиги фақат аукцион савдолари маълумотлари асосида баҳоланди. Келажакда, тендер, танлов ва тўғридан-тўғри харидлар жараёнининг самарадорлигини таҳлил қилиш режалаштирилган.\n1 расм. тоифалар бўйича имзоланган шартномаларнинг умумий суммаси\n2 расм. Самарадорлик индекси динамикаси.\nҲасанжон Мажидов, етакчи илмий ходим CERR\nБахтиёр Исмаилов, етакчи илмий ходим CERR


Сув хўжалиги тизимида 2017 йилнинг биринчи чорагида амалга оширилган тадбирлар ҳақида маълумот - Ўзбекистон Республикаси Қишлоқ хўжалиги вазирлиги\nҲисобот даврида олинган сув билан 7148 минг гектар майдонда суғориш ишлари олиб борилди. Шу жумладан 4574 минг гектар ғалла майдонлари суғорилди.\nСув ресурсларидан оқилона ва мақсадли фойдаланишда йўл қўйилган камчиликлар, яъни ирригация тизимларидан сув олиш қоидаларининг бузилиши, сувдан хўжасизларча фойдаланиш, сув хўжалиги объектларидан олинадиган сув миқдорининг ҳисобини юритиш қоидаларига амал қилмаслик бўйича аниқланган ҳолатлар юзасидан айбдорларга нисбатан қонун доирасида белгиланган чоралар кўрилди. Жумладан, мавсум давомида сув ва сувдан фойдаланиш борасидаги қонун-қоидаларни бузган айбдор шахсларга нисбатан Ўзбекистон Республикасининг Маъмурий жавобгарлик тўғрисидаги Кодекси асосида 142 ҳолат юзасидан тузилган далолатномалар асосида 54 млн. сўмдан кўпроқ миқдорда жарима расмийлаштирилди;\nВазирлик тизимидаги эксплутация ташкилотлари томонидан ҳисобот даврида 1792,2 км узунликдаги хўжаликлараро суғориш тармоқлари тозаланди, 1672 дона гидротехник иншоотлар ҳамда 1534 дона гидропостлар таъмирланди.\nСув истеъмолчилари уюшмалари ва фермер хўжаликларининг 33 минг 117,0 км масофадаги хўжалик ички суғориш ариқлари тозаланди, 5869 дона гидротехник иншоотлар ҳамда 8014 дона гидропостлар таъмирланди ва 9479 дона сув олиш қулоқлари жиҳозланди;\nҲисобот даврида давлат дастури доирасида жами 136,7 км очиқ ва 13,9 км ёпиқ горизонтал коллектор-дренаж тармоғи, 4 дона вертикал дренаж қудуғи ва бошқа мелиоратив объектлар қурилган ва реконструкция қилиниб, жами 21,4 млрд. сўм миқдорида маблағ ўзлаштирилди.\nМанзилли рўйхатга кўра, 2017 йилда вазирлик тизимидаги дирекциялар буюртмачилигида жами 255 та устувор лойиҳаларда шу жумладан 43 та йилдан йилга ўтувчи лойиҳаларда тизимли таъмирлаш-тиклаш ишлари амалга оширилмоқда. I чоракда жами 3121,7 км узунликда коллектор-дренаж тармоқлари таъмирланиб, жами 31643,7 млн. сўм (режага нисбатан 113%) маблағ ўзлаштирилди;\nҲисобот даврида республикамизда 1503 та сув истеъмолчилари уюшмалари томонидан умумий майдони 3,6 млн. гектар бўлган сув истеъмолчиларига, жумладан, фермер хўжаликларига 15,1 млрд. сўмлик сув хўжалиги хизматлари кўрсатилди;\nҲисобот даврида насос станциялари, энергетика ва алоқа бошқармалари томонидан 1275 дона (прогнозга нисбатан 101,8%) насос агрегатлари, 762 дона (прогнозга нисбатан 102,6%) қудуқлар таъмирланди.\nВазирлик тизимидаги сув хўжалиги ташкилотларига 2017 йилнинг биринчи чораги учун электроэнергия истеъмоли бўйича белгиланган лимит 1423,8 млн. кВт.соат бўлиб, амалда 1386,7 млн. кВт.соат электроэнергия сарфланиб, 37,1 млн. кВт. соат электроэнергия тежалди.


ИЛМ ВА ИНСОНИЙЛИК ЙЎЛИ - Ўзбекистон овози газетаси\nИЛМ ВА ИНСОНИЙЛИК ЙЎЛИ\n«Киночилар уйи»да таниқли навоийшунос олим, академик Азиз Қаюмов, филология фанлари доктори, профессор Наим Каримов ва Ўзбекистон халқ рассоми академик Ортиқ Файзуллаевнинг ҳаёти, ижодий фаолияти ва илмий изланишлари ҳақида ҳикоя қилувчи ҳужжатли фильмлар тақдимоти бўлиб ўтди.\n«Ўзбеккино» Миллий агентлиги буюртмасига биноан суратга олинган мазкур «Адабиёт сарманзиллари», «Дониш дарахти» ва «Уста» номли фильмлар қаҳрамонлари билан ижодий учрашув ўтказилди.\n— 1 октябрь — Ўқитувчи ва мураббийлар куни юртимизда умумхалқ байрами сифатида кенг нишонланади, — дейди академик Азиз Қаюмов. — Сабаби ўқитувчилар бутун ҳаётини, куч-қувватини зиё улашишга, соғлом авлод тарбиясига бағишлаган инсонлардир. Бизга таълим берган ўқитувчилар номини ҳурмат билан ёдга оламиз. Уларга доимо таъзимдамиз. Юртимиз мактабларида ишлаётган барча ўқитувчилар соғ-саломат бўлсин. Ёшлар тарбиясига шундай муҳаббат билан ёндашиб, ҳар томонлама баркамол авлодни вояга етказиш йўлида ҳормай-толмай меҳнат қилишларини тилайман.\nМазкур ҳужжатли фильмлар Президентимиз томонидан тасдиқланган «Кексаларни эъзозлаш йили» Давлат дастури ижроси доирасида суратга олинган. Дастурда фан, маданият ва санъатда катта натижаларга эришган, буюк илмий, адабий, мусиқали асарлар бошқа маданий қадриятлар яратган ватандошларимиз ҳаёти ва фаолияти ҳақидаги «Умрбоқий сиймолар» номли ҳужжатли фильмлар туркумини яратиш белгилаб қўйилган.\nЙил якунига қадар яна бир қатор ўз соҳасининг етук намояндаларининг ижод йўли ҳақида ҳикоя қилувчи фильмлар тақдимоти уюштирилиши режалаштирилмоқда.\nТақдимот маросимида фильм қаҳрамонлари билан бир қаторда уларнинг шогирдлари ва кўплаб таниқли олимлар, ижодкорлар иштирок этди.


«Tashkent City»даги музейда Ҳожибой Тожибоевнинг ҳам...\n17.10.2019 15:47 0 2998\nТошкент шаҳрининг янги боғида, «Tashkent City» ҳудудида «Юлдузлар музейи» мум музейи очилди. Бу жой нафақат маҳаллий аҳоли, балки ички ва ташқи туристларнинг ҳам севимли жойларидан бирига айланиши кутилмоқда. Бу ҳақда Туризмни ривожлантириш давлат қўмитаси матбуот хизмати хабар берди.\nМаълумки, Европага саёҳат қиладиган сайёҳларнинг аксарияти «Мадам Тюссо» музейига ташриф буюради ҳамда Голливуд юлдузлари, олимлар, сиёсатчилар ва бошқа машҳур инсонлар ҳайкаллари билан суратга тушиб, улар билан ижтимоий тармоқларда бўлишишади.\n«Юлдузлар музейи»даги ҳар бир экспонат, унинг атрофидаги муҳит энг кичик деталларигача ўйлаб ишланган - жонли қўғирчоқлар, замонавий тарихда ўчмас из қолдирган улкан шахслар ҳайкалларининг тўплами ва ҳоказо.\nМузейда Ҳожибой Тожибоевнинг ҳам мум-ҳайкали бўлиши айтилмоқда.\nХориж 02/11, 17:03\nНидерландияда ҳайкал поездни сувга қулашдан қутқариб қолди\nЖамият 28/10, 19:46\nКун фотоси: Адиблар хиёбонидаги ҳайкаллар алмаштирилмоқда\nЖамият 11/10, 12:11\nТуризм соҳасидаги ИИВ ходимларининг янги формаси намойиш этилди (фото)


Бош прокуратура 343 нафар мансабдорни жавобгарликка тортди\nБош прокуратура томонидан Ўзбекистон Республикаси Президенти қарорлари ижроси устидан тизимли назорат амалга оширилмоқда. Ўтган йил давомида Ўзбекистон Республикаси Президенти қарорлари ижроси ҳудудларга чиққан ҳолда ўрганилиб, ҳудудларни ижтимоий-иқтисодий ривожлантиришда муҳим аҳамият касб этган 216 та қарор ва топшириқлар ижроси бажарилиши таъминланди, деб хабар бермоқда Бош прокуратура матбуот хизмати.\nТекширишлар натижасига кўра, 343 нафар мансабдор шахслар интизомий ва маъмурий жавобгарликка тортилди ҳамда қўпол қонун бузилиши ҳолатлари юзасидан 8 та жиноят ишлари қўзғатилди.\nШу билан бирга, 144 та тадбиркорлик субъектларига 114,5 млрд. сўм ва 281,3 млн. АҚШ доллари миқдорида кредит маблағлари, тадбиркорлик фаолияти билан шуғулланиш учун 1121 гектар ер майдони ажратилиши ҳамда 126 та қишлоқ хўжалиги техника ва агрегатлари етказиб берилиши, 26 млрд. сўм, 1,9 млн. АҚШ доллари ва 2,5 млн. евро миқдордаги кредит маблағларининг қайтариш муддатини узайтиришга амалий ёрдам кўрсатилди, шунингдек, ҳудудларни ижтимоий-иқтисодий ривожлантириш тадбирларини амалга ошириш учун 89 млрд. сўм миқдоридаги пул маблағлари ажратилиши таъминланди.\nПрезидент қарорларини сўзсиз ижросини таъминлаш борасидаги назорат фаолияти давом эттирилмоқда.


Бугун “Asian Fight-2017” мусобақасида спортчиларимиз рингга чиқишади\n9 сентябрь, 2017, 02:15 1371\nБугун, 9 сентябрь куни Ўзбекистон пенчак-силат федерацияси томонидан Тошкентда микст силат бўйича ташкил қилиниши режалаштирилган “Asian Fight 2017” халқаро жанглар шоуси бўлиб ўтади. Унда юртимизнинг энг кучли яккакурашчилари ватанимиз шарафини ҳимоя қилишади.\n“Бунёдкор” стадионида ўтадиган ушбу шоуда саккиз нафар яккакурашчимиз рингга чиқиши режалаштирилган. Жанглар 18:00да бошланади.\nМаҳмуд Мурадов: Бизга Ван Дамм эмас, мухлисларнинг қўллаб-қувватлаши керак\nИсроил Расулов (Ўзбекистон) – Муҳаммад Хаири (Сингапур)\nАюбхон Камолов (Ўзбекистон) – Викаш Даҳия (Ҳиндистон)\nАнвар Бойназаров (Ўзбекистон) – Гулам Дастагир (Афғонистон)\nМуҳаммадали Тоштурғунов (Ўзбекистон) – Бектур Мангиев (Қирғизистон)\nУлуғбек Умаров (Ўзбекистон) – Абдул Сами Файзий (Афғонистон)\nМаҳмуд Мурадов (Ўзбекистон) – Зия Мирзаев (Озарбайжон)\nҲасанхон Баратов (Ўзбекистон) – Михаил Холдоркин (Россия)\nЖасур Мирзамуҳаммедов (Ўзбекистон) – Вартан Апариан (Кипр)\nШоунинг махсус меҳмони сифатида голливуд юлдузи – актёр, мусиқачи (қўшиқчи, гитарист), кинопродюсер, сценарист, кинорежиссёр, жанг санъатлари устаси (айкидо 7-дан белбоғи соҳиби) америкалик Стивен Сигал ташриф буюради.\nЎтказиб юборманг ва спортчиларимизни қўллаб-қувватланг!\nВан Дамм Стивен Сигал билан Тошкентда урушмайди ёхуд бекор бўлган "сюрприз"


Аёллар ислом нигоҳида – oliymahad.uz\nМуқаддас динимиз Исломда барчага бирдек хитоб қилиниб, эркак ва аёлларга тенглик ила муомала қилинган. Ҳақ-ҳуқуқларда бирини бошқасидан устун қўйилмаган. Шунингек, ислом шариати умумий шаклда аниқ мақсадга эришишни кўзлаган бўлиб, у “ҳимоя” деб аталади. Ҳимоя эса турли жабҳаларда, турли шаклларда намоён бўлади.\nХусусан, аёлларнинг шаъни, уларга тааллуқли бўлган барча нарса ислом дини асосида ҳимоя этилади. Шу сабабдан ҳам Қуръони карим ва суннати набавийда аёлларга оид ҳақ-ҳуқуқлар, нозик ва дақиқ таърифлар алоҳида эътибор билан келтирилади, адолат, латофат ва меҳр ила баён қилинади. Шуларни эътиборга олган ҳолда, аёлнинг қиз, рафиқа ва она сифатида умр кечириши ва унинг умр босқичларида эҳтироми ва ҳимоясини кўзда тутган оят ва ҳадисларни этиборингизга ҳавола этамиз.\n75300cookie-checkАёллар ислом нигоҳидаno\nОлдингиМазҳабсизликнинг салбий оқибатлариКейингиИмом Абул Муъийн ан-Насафий


Оила аъзоларимиз, дўстларимиз билан овқатлангани ошхоналарга бориб турамиз. Борганимизда бизга ўша ерда хизмат қилувчи йигит “Хуш келибсизлар” дея пешвоз чиқади. Кейин бўш столни кўрсатади. Ўша ерга ўтирганимиздан сўнг олдимизга таомлар менюсини қўяди-да, “Нима буюрасизлар?” деб сўрайди. Кейин биз ўзаро маслаҳатлашиб, нимадир таом буюртма қиламиз. Таомланиб бўлганимиздан сўнг, официант йигит биздан иккинчисига нима ейишимизни сўрайди. Баъзиларимиз иккинчи таомга нима ейишимизни айтамиз ёки “Бизга ташқаридаги музқаймоқдан олиб келинг” деймиз. Ана шу тарзда таомланиб бўлганимиздан сўнг ўрнимиздан туриб, кассага пулни тўлаб, тарқаламиз.\n“Сўнгра ўша кунда, албатта, берилган неъматлардан сўраласизлар”. (Яъни, қиёматда ҳар бир неъматни нимага, қандоқ сарф қилганингиз ҳақида сўралади. Ҳа, каттаю кичик ҳар бир неъмат ҳақида сўраласиз. Ҳар бир неъматга шукр қилдингизми, йўқми - сўраласиз. Аллоҳ таоло сизга берган молу дунё неъматини нимага сарфладингиз, ҳалолгами ҳаромга, Аллоҳни рози қиладиган йўлгами, ғазабини қўзғатадиган йўлгами ҳамма-ҳаммаси ҳақида сўраласиз.)\nЎзида уч хил ҳайвоннинг сифатларини жамлаган бир жонзот бор. Бу – фосса. Танасининг тузилишидан мушукка ўхшаб кетади. Аммо мушукдан каттароқ ва узунроқ. Тезкорлик билан сакрашидан маймунга ўхшаб кетади. Шунингдек, у ласки номли ондатрасимон ҳайвонга ҳам ўхшайди.\nФосса – дунёда фақат Мадагаскар оролида яшайди. Оролдаги энг йирик йиртқич сут эмизувчидир. Танасининг узунлиги 70-80 сантиметр, думининг узунлиги 70 сантиметр, вазни 10-11 килограм атрофида. Терисининг ранги тўқ қўнғир-жигаррнг тусда. Фоссанинг эшитиш, кўриш ва ҳид билиш сезгиси жуда ривожланган. Эркаги урғочисидан каттароқ бўлади. Дарахтларга чиқиб-тушишга, дарахтдан дарахтга сакрашга керак бўладиган тирноқлари бор. Унинг узун думи сакрашда ас қотади.\nДунё бўйича тахминан 3000 та атрофида қолган. Шу боис ун “Қизил китоб”га киритилган. Тадқиқотларнинг хулосасига кўра, фосса мангустлар оиласига мансублиги маълум бўлди. Фосса кўпроқ лемур, маймун, кемирувчилар, калтакесаклар ва қушлар билан озиқланади. Урғочиси билан қўшилиш жараёни одатда дарахтда содир бўлади. Боласи онасини 4-5 ой эмади. Бир йилдан сўнг мустақил ов қила бошлайди. Фоссалар 3-4 ёшда вояга етиб, ўртача 20 йил яшайди.\nЕр юзидаги барча нарсани, жумладан, жонзотларни ҳам Аллоҳ таоло яратган. У Зот Қуръони Каримда шундай марҳамат қилган:\n14 ноябрь куни Боку шаҳрида Иккинчи Боку дунё диний етакчилари саммити Қуръони карим оятлари тиловати билан бошланди. Ушбу нуфузли тадбирда Ўзбекистон мусулмонлари идораси раиси, муфтий Усмонхон Алимов ҳазратлари ҳам иштирок этмоқда.\nМазкур нуфузли тадбирда Озарбайжон Республикаси Президенти Илҳом Алиев ўз маърузаси билан нутқ сўзлади.\nСаммитда дунёнинг 85 дан зиёд мамлакатидан 350 нафардан ортиқ сиёсатчилар, жамоат ва дин арбоблари, олимлар, халқаро ташкилотлар вакиллари, диний конфессиялар ва ҳаракатлар раҳбарлари қатнашмоқда.\nИкки кунлик саммит давомида Озарбайжон давлатининг бағрикенглик ва динлараро ҳамжиҳатликни тарғиб қилишдаги ўзига хос жиҳатлари ҳамда Шайхулислом Оллоҳшукур Пошшозоданинг дин ва жамоат арбоби сифатидаги фаолияти мавзуларида суҳбатлар ҳам бўлиб ўтади.\nСаммит якунида Боку декларацияси қабул қилинади.\n13 ноябрь куни Озарбайжон Республикасида хизмат сафарида бўлиб турган Ўзбекистон делегацияси Озарбайжон Республикаси диний ташкилотлар билан ишлаш бўйича Давлат қўмитаси раиси Мубариз Гурбанли ва Озарбайжон Илоҳиёт институти ректор Сайхун Мамедов билан билан учрашди.\nМулоқотда Ўзбекистон Республикаси Президенти маслаҳатчиси Рустам Қосимов, Ўзбекистон мусулмонлари идораси раиси, муфтий Усмонхон Алимов ҳазратлари, Дин ишлари бўйича қўмита раиси Абдуғофур Аҳмедов ва Ўзбекистонннинг Озарбайжондаги элчиси Шерзод Файзиев иштирок этди.\nМулоқотда Ислом дини қадриятлари ва инсонпарварлик ғояларини тарғиб этиш, малакали диний кадрларни тайёрлаш, турли хатарларга қарши ҳамкорликда курашишга оид масалалар муҳокама қилинди.\nОзарбайжон Илоҳиёт институти Озарбайжон Президенти Илҳом Алиевнинг 2018 йил 9 февраль кунги фармойиши асосида ташкил этилган. Ушбу институтни ташкил қилишдан асосий мақсад, диний соҳада фаолият юритадиган юқори малакали кадрларни тайёрлашдан иборатдир.\nБугун 14 ноябрь куни Боку шаҳрида Иккинчи Боку дунё диний етакчиларининг саммити бошланади. Тадбирларда дунёнинг турли мамлакатларидан келган таниқли уламолар, машҳур муфтийлар, профессор-олимлар, етук экспертлар, давлат ва дин арбоблари ҳамда турли конфессия етакчилари иштирок этади.\nУ зот яқинларининг қатл қилинишларига, душманнинг ҳужумларига, у зотга эргашганларни сургун қилинишларига, душманларнинг ғазабларига, адоватчилар ва у зотга қарши жанг қилмоқчи бўлганларнинг жамоа бўлишларига, ғаразгўйларнинг инжиқликларига, жабборларнинг кибрига, арабларнинг нодонлигига, бадавийларнинг жафосига, яҳудийларнинг ҳийласигаю насронийларнинг кеккайишларига, мунофиқларнинг ёмонлигигаю жангчиларнинг ваҳшийликларига сабр қилганлар.\nҚачонки ишларида холат танг бўлиб, оғирлашса тезда Аллоҳ таолонинг: “Бас, гўзал сабр қил”, (Юсуф 18-оят) деган оятини эслар эдилар.\n“ПАЙҒАМБАРИМИЗ СОЛЛАЛЛОҲУ АЛАЙҲИ ВАСАЛЛАМНИНГ САБРЛИЛИКЛАРИ” (2-бўлим)\nҚачонки душманнинг даҳшати у зотни ларзага келтирса ёки кофирларнинг режаси безовта қилса Аллоҳ таолонинг: “Бас, азму-матонат соҳиби бўлган Пайғамбарлар сабр қилгандек, сабр қил”, (Аҳқоф 35-оят) деган оятини эслар эдилар.\nМушриклар ва мунофиқлар у зотни: шоир, коҳин, сеҳргар, мажнун, ёлғончи ва динни ўйлаб топган дейишди сабр қилдилар. У зотни ўз юртларидан чиқишларига мажбур қилишди, азият беришди, сўкишди, таҳқирлашди, ҳақоратлашди, жанг қилишди ва қамал қилишди сабр қилдилар.\nЭнди бошига мусибатлар тушган ва кўп қийналган кишига бизнинг саволимиз шуки, сизнинг қийналганларингиз ва сизга келган мусибатлар ҳам шу қадарми? Сизнинг сабрингиз ҳам у зотнинг сабри кабими?


Термезлик онахон: "Мен уйимни ташлаб чиқмоқчи эмасман!" - BBC O'zbek\nТермезлик онахон: "Мен уйимни ташлаб чиқмоқчи эмасман!"\nImage caption Ислом Каримовга видеомурожаат\nТермез шаҳрининг Акмал Икромов кўчасидаги айрим уйлар бузилиш хавфи остида қолаётгани ҳақидаги кичик маҳаллий норозилик амали акс этган видеолавҳалар You Tube тармоғи ва қатор ижтимоий алоқа сайтларига жойлаштирилган.\nАкмал Икромов кўчасида яшайдиганлар Президент Ислом Каримовга кўчириш хавфи остидаги уйлари, кесилиб кетилаётган дарахтлари ва ҳокимият ходимларининг айни масалада бедодлигидан арз қилишади.\nВидеотасвирда ёши 75 да эканини айтган термезлик онахон куйиб - пишиб нафақат ўзининг, балки оиласи ва маҳалласининг дардини дастурхон қилади.\nЎзбекистонда ҳокимият вакилларининг “ободонлаштириш” баҳонаси билан дарахтларни қириб ташлашлари, турфа баҳоналар билан айрим ҳолатларда одамларни ўз турар-жойларидан мажбурий кўчириш ҳолатлари биринчи марта рўй бераётгани йўқ.\nАммо бу каби норозиликни атайдан видеотасвирга олиб интернетга олиб чиқиш воқеаси ҳар кун ҳам бўлавермайди.\nЎтган йили Фарғона водийсидаги айрим шаҳарларда шунга ўхшаш воқеалар рўй берган эди.\n“Саҳрога кўчирсалар, набираларим нима қилишади?”\nImage caption Термезлик онахон:"Мен уйимни ташлаб чиқмайман!"\nУшбу видеотасвирларда ўнларча қўпорилган ва кесилган дарахтлардан тортиб, яшил либосли милиция ходимларини кўриш мумкин.\nТермезлик онахон ўз кўчаси ва уй олди ҳовличасидаги кесилган дарахтларни деярли бирма бир таништириб чиқади.\n“Ким бунақа қонунсизликка буйруқ берди”, деб сўрайди.\n“Халқни ким қон қақшатмоқда”, дея савол берар экан, Президент Каримовга арз қилган бу онахон, анчайин эҳтиросга берилгани намоён бўлади.\nУ ўз ҳовлисида фарзандлари ва набиралари дохил етти оила яшаётганини урғулайди.\nҚатъият билан “мен уйимни ташлаб чиқмоқчи эмасман”, дейди Президент Каримовга мурожаатида.\nБи-би-си бу масала юзасидан Термез шаҳар ҳокимияти билан боғланишга ҳаракат қилди.\nАммо ҳозирча ҳаракатларимиз самара бергани йўқ.\nСурхондарё вилояти ҳокимиятининг расмий веб саҳифасида эса алоқа учун телефонлар ва ё электрон почта адреси кўрсатилмаган.


Шайхнинг ўлими - Darakchi\nМУТОЛАА 21.06.2018, 07:42\nУни орқасидан қўндоқ билан итариб, оғир, нағалли этиклари билан тепкилаб олиб кетишарди.\nТуманга чўмган тонг. Қуёш одамларнинг қилмишидан уялгандек булутлар ортига беркинди. Йигирма кунлик қийноқдан сўнг тор уйчага қўл-оёқлари боғланган ҳолда улоқтирилганлардан ёлғиз унга ёруғ кунни кўриш насиб этди.\nУ қишлоқнинг шайхи эди.\nҲар бир зарба аста-секин, лекин тўхтовсиз уни биродарларидан узоқлаштирар, ўлим томон етакларди. Ҳар бир қадам ҳаётдан ўлимга олиб борувчи занжирга янги ҳалқа қўшар ва бу занжир тириклар марҳумларни бир-бири билан боғлагандек, бирлаштиргандек бўлиб кўринарди.\nУнинг бутун умри азоб-уқубатда ўтди.\n– Бу сенми Қуръонни ўқиган?\nЖавоб ўрнига сукут. Қўндоқ билан берилган зарба чап жағга тушди. Унинг фақатгина киприклари беихтиёр пир-пиради. Шайхни уйқу элитарди. Шундай бўлса-да, ерга букчайишга мажбур этган чарчоққа қарамасдан тик туришга уринарди. Унинг юзи совуқ ва нафратли эди, у бутун вужуди билан титрар ва ҳар бир нотўғри босилган қадам қўндоқнинг кучли зарбалари билан “сийланарди”.\n– Шошмай тур, ҳали сен шундай сайрайсан-ки...\nШайх французчани тушунмасди. У биродарларидан айрилди, видолашди. Улар сўнгги кунларига қадар шайхга ғамхўрлик қилишди.\nАскарлар совқотишар, қўлларини бир-бирига ишқашарди.\nУни меваларининг оғирлигидан ерга эгилган зайтун дарахти шохлари тагида тўхташга мажбур этишди. Шайх сариқ тупроқда қолган ўзининг яланг оёқлари ва соқчининг изларига боқди.\nИлк бора нигоҳлари қадалган ва бутун умри давомида қадрдон бўлиб қолган қишлоғига сўнгги бор назар ташлаганча “Умримнинг интиҳоси шу ер”, дея пичирлади. Қўрқув йўқолди. Шайх ўзини сезмасди. Ғайриоддий қўрқув шайх учун иснод эди, қўрқув энди ёлланма аскарлар қишлоққа келишган дамлардагидек жонни қийнамасди.\nАскарлардан бири белкурак келтирди.\n– Аллоҳдан ўзга илоҳ йўқ ( Ла илаҳа иллаллоҳ)... – Қўндоқнинг зарби уни йиқитди – ва Муҳаммад унинг расулидир (Муҳаммадур расулуллоҳ).\nШайхни бошқалар билан бирга узоқ азоблаб қийнашди. Кўпчилик қийноқларга чидаёлмади. Ҳозир шайх учун энг муҳими Худонинг марҳамати эди. Тарсакидан шайхнинг боши силкинди, милтиқ билан қорнига берилган зарбанинг чидаб бўлмас оғриғи уни букчайтириб қўйди, баданида соғ жойнинг ўзи қолмаганди, ҳаттоки зарбанинг кучидан суякларининг қирсиллагани эшитилди. Мурдадек рангпар юзида ажралиб турган, ёрилган лаблари орасидан хириллаган товуш чиқди. Шайхнинг қўлларини ечишди. Темир симлар ўрнида икки из жой қолди. Бармоқларининг учлари шишиб кетганди. Учли гугурт доналари санчилган тирноқлари остидан оққан қон қотиб қолганди.\nБир неча сониялик сукут абадийдек туюлди. У ҳаммаси тезроқ тугашини хоҳларди, ахир тақдирга шундай ёзилган, ўлим — нажот.\nЗобит ниманидир ўйларди. Унинг қайрилма киприклари остидаги кўз қорачиқлари кенгайди, юзи шафқатсиз тус олди.\nАскарлар ишни тугатишга шошилардилар. Зобит эса олдиндан роҳатланарди. Шайх бутун ўтмиш ва келажак авлодларининг нафратига тўлган нигоҳи билан уларга қаради. Узун, тўзиган, кир соқоли унинг юзини қоплаганди.\n– Қани, қўлингга ол-чи, – деди аскар ўзи олиб келган белкуракни оёғи билан тепиб. Буйруқ ҳақорат билан тўлдирилди.\nЗобит шайхни ўзига ўзи гўр қазишга мажбурлашни хоҳларди. У шу пайтгача одамларни ўзи учун қабр қаздиришга бўлган иштиёқини босиб келарди. Ҳеч нарса — ҳатто мана шу уруш ҳам бу ғалаба билан тенглашолмасди: курашувчан инсонни ўзига қабр қазишга мажбурлаш, уни жонсиз жисмга айлантириш, онги ва иродасидан маҳрум қилиш, инсон қадр-қимматини ваҳшиёна таҳқирлаш.\nЗобит ғазаб-ла ўзининг азалий орзусини амалга оширишга тиришарди.\n– Демак, сен экансан-да уларнинг раҳнамоси? Бу сенми қурол-яроғ учун пул йиққан? Иқрор бўл, нима билсанг, ҳаммасини айт, шундагина сени қўйиб юбораман...\nЗобит олдиндан ўз қилмишини оқламоқчи ва бу билан танбал виждонини аллаламоқчи эди. Аммо виждон уйғонишидан умид йўқ. “Нима ҳам қилардик, – деди у, – уруш кетяпти, уруш муқаддасдир”.\nШайх аниқ биларди, агар у гапирса ҳам барибир ўлдиришади.\nНа зобит, на шайх ўзларини алдашга уринишмасди. Бири ўлдиришини, иккинчиси эса ўлдирилишини биларди. Шайх худди мушукнинг чангалига тушган сичқондек ҳимоясиз эди.\nШайх оёғи остида ётган белкурак томон эгилди. Зобит иршайди, у ниятига етгандек мамнун эди. Бироқ шайх белкуракни четга суриб қўйди, холос.\nБу ғазабни қўзғатадиган ўйин эди.\nШайх хотиржам қаддини ростлади.\n– Жазоирлик ҳеч қачон ўзига қабр қазимайди!\nБу гап ўқ овозидек янгради. Зобит муштини тугди, тишини тишига шундай босди-ки, яноқларида шиш пайдо бўлди ва шайхнинг юзига кафтининг орқа тарафи билан қулочкашлаб туширди.\nЗобит ўзига бўйсунмасликларига чидаёлмасди. Шайх қонли табассум қилди... бу табассумда бечора зобитга ачиниш бор эди.\n“Бардам бўл, бардам бўл”. Биродарларининг далда бериб айтган бу сўзлари унинг шуурини эгаллаганди. Юзидан қон оқар, чаккалари зирқирарди. Қулоғининг шанғиллашидан бошқа ҳеч нарса эшитмасди.\nШайх зобитнинг юзига тупурди, шу он кўзининг четида бир қатра ёш кўринди. Шу пайтгача тупроққа кўмилган отаси учунгина кўз ёш тўкканди. Гўё қонга бўялган юзига бир дона гавҳар юмалади. У тили билан лаълни ушлаб қолди, тупроққа туширмади.\nАскарлар ҳамон интизорлик билан кутишарди. Улар шайхни тезроқ тинчитишни хоҳлашарди. Буларнинг бари одамни зериктирадиган ҳолат. Ёш аскарлардан бири хижил бўлиб, лабларини тишлаганча, бошқалар каби юзини тескари ўгирди.\nШайх ўзини электр токи силкитгандек ҳис қилди, нам қўлларини қимирлатди, пешонасидан дона-дона тер чиқди. Ногаҳоний қувонч тўлқини унинг бутун вужудини чулғаб олди, кўзларига нурни қайтарди. Энг қийин ҳал қилувчи онларда қалбимиз тубида беркитилган аждодларимизнинг жасурлиги, ботирлиги кутилмаганда жонланади ва чексиз жисмоний ёки руҳий азобнинг ортидан эътиқоди мустаҳкам инсоннинг ғурурини ҳам уйғотадиган, ҳам ҳайратга соладиган хотиржамлик пайдо бўлади.\nАскарлар ҳайратдан лол қолишди. Шу лаҳзада шайх ғазаб оловида аскарлардан бирига ташланди, уни ерга ағдариб, милтиғини тортиб олди ва зобитни нишонга олди... Қаторасига эшитилган автомат товуши тонгги сукунатни бузди — аскарлардан бири ўқ узганди. Шайх совуқ милтиқни ушлаганча, қақшаб йиқилди... У қуролни ишга солишга беҳуда уринганди. Ахир, уни ҳеч қачон бунга ўргатишмаган.\nЎлимнинг нафаси бутун танага ёйилди. Нурсиз кўзлар туманли шафақ қаршисида очиқлигича қотиб қолди.\nЛойда думалаган тана ёпишқоқ кафанга бурканди.\nҒазабдан титраган зобит тўппончасини суғуриб олиб, шайхнинг юзига тўғрилади. Жасадни оёғи билан босиб, унга тупурди, зобитнинг юзида лоқайдлик акс этди.\nЁш аскар ўзини тутиб тура олмади — қайт қилиб юборди.\n– Ҳечқиси йўқ, аста-секин ўрганиб кетасан, эртага сен ҳам бундай ишларни бажарасан... Кўрасан бунинг қанчалик осонлигини...\nЭртага яна бошқа қотил туғилади.\nОсмон баайни уларнинг кетишларини кутаётгандек, кўз ёшларини тўкиб юборди...\nАбдул ал-МАЖИД (Жазоир)


"Металлург" Осиё чемпионини ўз сафига қўшиб олди\n1 январь, 2019, 13:53\nТеглар:Аббос Отахонов | Металлург\nЯнги йилнинг илк куни “Металлург” футбол клуби ишқибозларига хушхабарни етказмоқчимиз.\nАкбар Исматуллаевдан кейин “Металлург” яна бир иқтидорли ўйинчи билан расман келишувга эришди. Бу ҳақда клуб матбуот хизмати хабар бермоқда.\nЎзбекистон U-23 терма жамоаси таркибида Осиё чемпиони бўлган иқтидорли ҳимоячи Аббос Отахонов “Металлург” жамоаси билан шартнома имзолади. Ўтган мавсум бекободликлар сафида ижара асосида тўп сурган Отахонов эндиликда “Металлург”нинг тўлақонли ўйинчисига айланди.\nАббос Отахонов 1995 йилнинг 25 августида туғилган. 23 ёшда. Амплуаси ҳимоячи. У 2015-2016-йилги мавсумда “Пахтакор” жамоасида ўйнаган. Ҳуқуқий жиҳатдан пахтакорчиларга тегишли бўлган Аббос 2017 йилни “Навбаҳор”, 2018 йилги мавсумни эса “Металлург” жамоаларида ижара асосида ўтказди. Тўртта мавсум давомида Отахонов 40 та учрашувда майдонга чиқиб, 1 та гол киритган. 10 марта огоҳлантирилган.


Хитойлик вирусолог коронавируснинг инсон томонидан яратилганига исботи борлигини айтди - Darakchi\nХитойлик вирусолог коронавируснинг инсон томонидан яратилганига исботи борлигини айтди\nДУНЁ 14.09.2020, 10:36\nАйни пайтда АҚШда истиқомат қилаётган хитойлик вирусолог доктор Ли-Менг Ян коронавируснинг ёввойи ҳайвонлар сотиладиган бозордан келиб чиққани ҳақидаги да]воларни рад этди. Ян CОVID-19 Хитойдаги ҳарбий лабараторияда яратилганини исботловчи далили борлигини айтган. Бу ҳақда Таржумон ёзмоқда.\n“Дастлаб Хитой ҳукумати CОVID-19 нинг ҳолатини ўрганаётган эди. Лекин, бу пайтда вирус аллақачон одамлар орасида тарқалишни бошлаб бўлганди. Вируснинг келиб чиқиши билан боғланаётган Ухандаги ёввойи ҳайвонлар сотиладиган бозор ва ундан кейинги барча назариялар CОVID-19 нинг аслияти ҳақидаги ҳақиқатни беркитиш учун ўйлаб топилган нарсалардир.\n“Аслида, мен ЖССТда маслаҳатчи бўлиб ишлайдиган назоратчи устозимга бу ҳақда хабар қилганман. Аммо, ЖССТдан жавоб келмади. Ҳамма менга жим туришни тайинлади. Бундай қилмасам, мен йўқолиб қолишим мумкинлигини айтишди” дейди Ли-Менг Ян.\nБуюк Британияда оққушлар Қиролича Елизавета II нинг мулки саналади\nБМТ миллиардерлардан кўмак сўради\nКанада Хитойдан воз кечди\n"Бунга 100 фоиз тинимсиз пул йиғган туман ХТБ айбдор". Китобда ўзини осган мактаб директорининг яқинлари марҳумнинг ўлими бўйича тафсилотларни маълум қилишди\n«Новда» фильми билан танилган актриса Гулинур Абдуллаева режиссёрга турмушга чиқди\n81 ёшида Бобомурод Хамдамов кўчада қолиши мумкин (видео)\nНаманганда 20 нафар ёш болани темир занжир билан жазолаб келган «устоз» қўлга олинди\nКарантин чоралари яна кучайтирилиши ҳақидаги миш-мишларга ойдинлик киритилди\n6 йил олдин бедарак йўқолган қизнинг жасади топилди\n«Вазият жуда хавотирли...» ЖССТ яна бир эпидемия хавфидан огоҳлантирмоқда\nМашҳур хонанда вояга етмаган қизнинг номусига теккани айтилмоқда\nҚашқадарёда мактаб директори коррупция ҳақида хат ёзиб қолдириб, ўзини ўлдирди. Марҳум "юрак ҳуружидан вафот этган" қилиб кўмиб юборилди


Мағлуб бўлдик. Аммо улар тарих яратишди - 4 Июля 2011 - WWW.UZ-DUNYO.COM O'ZBEKONA PORTAL\nГлавная » 2011 » Iyul » 4 » Мағлуб бўлдик. Аммо улар тарих яратишди\nМағлуб бўлдик. Аммо улар тарих яратишди\nЎзбекистон ўсмирлар терма жамоаси сўнгги 3та ўйиндан фарқли равишда Уругвай билан ўйиннинг бошиданоқ биринчи рақамли жамоа сифатида ҳаракат қила бошлади. Биринчи навбатда рақибнинг ўзи бизга шундай ўйин услубини таклиф этди. Бундай жамоа билан бундай ўйин услуби орқали жамоамизнинг ҳақиқий кучини билиб олишимиз мумкин эди.\nЭнг асосийси, гол уриш учун дастлабки яққол имкониятга биз эга бўлдик. Азизбек Муродов ўзининг қанотида бошлаган ҳужумни марказга кўчирди. Ҳужум ортида ўйнаган Холмуродов жарима майдончасига кириб бораётган Махсталиевни тўп билан таъминлади. Сардоримизнинг зарбасига эса озгина куч етмай қолди. Уругвайликлар ўша заҳоти қарши ҳужумга ўтишди. Элбио Алварезнинг жарима майдончаси ичидан берган зарбасини Ғанишер Холмуродов қайтариб қолишга муваффақ бўлди.\nЎйиннинг бошида уюштирилган мана шу икки ҳужум жамоаларга ўзига хос ишонч берди. Кейинги вазиятларда ташкил этилган позицион ҳужумларда вакилларимиз фаол ҳаракат қилган бўлсалар, кейинчалик уругвайликларнинг ҳужумлари хавфли кўриниш ола бошлади. Айниқса, ўнг қанотда индивидуал жиҳатдан кучли бўлган Алварез ҳимоячиларимизни анча асабийлаштира бошлади. Ўйиннинг 27-дақиқасида Алварезнинг ўзи дарвозабонимиз қаршисида ёлғиз қолиб кетди. Бахтимизга, унинг Асилжон Мансуровни алдаб ўтиб, берган зарбаси тўғри Ғанишернинг қўлига келиб тушди. Ҳимоямизда таҳликали вазиятлар барибир ўз “сўз”ини айтди. 28-дақиқада марказий ҳимоячимиз Жавлон Мирабдуллаев узоқдан баландлатиб етказиб берилган тўпни бош билан қайтаришда хатога йўл қўйди. Жарима майдончасига кирар-кирмас Чарамони дарвозамизнинг бурчагини аниқ нишонга олди.\n39-дақиқада вакилларимиз бурчак тўпидан самаралироқ фойдаланиш мақсадида жарима майдончасига кириб келаётган Сардор Собирхўжаевга тўпни ерлатиб етказиб беришди. Собирхўжаевнинг зарбасини эса дарвозабон қўллари билан майдон ташқарисига чиқариб юборди. Айнан мана шу дақиқалардан бошлаб устунлик тўлалигича Евстафеев шогирдлари томонга ўтди. Аммо Уругвай футболчилари ўта тартибли ва зич ўйнагани боис, терма жамоамизда эркин ҳужум уюштириш учун биринчи бўлим охиригача деярли имконият бўлмади.\nҲисобда ортда бораётган жамоа, табиийки, эътиборни ҳужумга қаратади. Гол уришни қанчалик уддалаш эса жамоанинг маҳоратига, ўйинга бўлган концентрациясига боғлиқ. Футболчиларимизнинг маҳоратига асло шубҳа қилмаймиз. Ҳаттоки, ўйинга бўлган концентрация ҳам паст бўлмади. Аммо Уругвай футболчиларидан ўйинга бўлган иштиёқ бизнинг футболчиларникидан ҳам юқорироқ эди бу кеча.\nЎйиннинг 64-дақиқасида таянч ярим ҳимоячиларимизнинг бироз сусткашлиги эвазига жарима майдончамиз атрофида бўш зона юзага келди ва ундан Агирре унумли фойдаланди. Яхши ижро этилган зарбани Ғанишер Холмуродов бартараф эта олмади – 2:0. Очиғи, шу гол ортиқча бўлди.\nГолгача бўлган вазиятда Бунгача Аббос Махсталиев майдон марказида рақибидан тўпни эгаллаб олиб, йўл-йўлакай бир-икки нафар футболчини чалғитиб, 18 метрдан зарба йўллашга қарор қилди. Аммо унинг зарбаси кўнгилдагидек чиқмади. Голдан кейин эса футболчиларимиз вабанкка бориб, кўпчилик бўлиб олдинга ўтиб кета бошлашди. Бу эса рақиб учун қўшимча имкониятлар ярата бошлади. Масалан, ўша пенальти белгиланган вазият. Муҳсинжон Убайдуллаев захирадан майдонга тушган Агирре қаршисида ёлғиз қолди ва уни чалиб йиқитишга мажбур бўлди. Агирре эса турган жойида Ғанишерни алдамоқчи бўлди. Дарвозабонимиз бунга кўнмади. Ҳисоб ўзгармади. Ўйиннинг сўнгги 10 дақиқасида эса майдонда очиқ футбол бошланиб кетди. Ҳаттоки Мирабдуллаев ҳам ҳужумга қўшила бошлади.\nТан олиш керак, бу вақт давомида тўп билан кўпроқ бизникилар муомалада бўлган бўлсаларда, гол уриш имкониятлар Уругвайда кўп бўлди. Баъзан Ғанишер бизни голдан қутқарган бўлса, баъзан омад Уругвайдан юз ўгирди.\nҲа, Мексика-2011 биз учун бугун тугади. Ҳа, кучли саккизликка кирдик. Биламиз, кўпчилигингиз бугунги ўйиндан қониқиш ҳосил қилмадингиз. Аммо, келинг, ўсмирларимизнинг ғолиблик кайфиятига, уларнинг шиддатига қойил қолайлик. Ширин ва ҳаяжонли дамларни бизга ҳадя этгани учун ЎЗБЕКИСТОН ўсмирлар терма жамоасига ташаккур билдирамиз!\nЎСМИРЛАР ЎРТАСИДА ЖАҲОН ЧЕМПИОНАТИ\nУРУГВАЙ – ЎЗБЕКИСТОН 2:0 (1:0)\nГол: Сантьяго Чарамани 29, Родриго Агирре 64,\nНоаниқ пенальти: Гильерме Мендез 76\nОгоҳлантиришлар: Сантьяго Чарамани 38, Жим Варела 46, Жанни Родригес 89 – Муҳсинжон Убайдуллаев 75\nЎзбекистон: Ғанишер Холмуродов, Асилжон Мансуров, Жавлон Мирабдуллаев, Сардор Раҳмонов, Аббосбек Махсталиев, Азизбек Муродов (Давлатбек Ёрбеков 62), Бобур Давлатов (Мирзамурод Жўрабоев 76), Муҳсинжон Убайдуллаев, Сардор Собирхўжаев, Холмурод Холмуродов (Жасур Ҳакимов 65), Темур Ҳакимов\nУругвай: Матиас Куберо, Алехандро Фурия, Гастон Сильва, Жанни Родригес, Максимилиано Морейра, Эмилиано Веласкес (Себастьян Конобра 20), Жим Варела, Леонардо Паис, Эльбио Альварес (Гильерме Мендез 73), Родриго Агирре, Сантьяго Чарамони (Хебер Ратти 62)\nҲакамлар: Неант Алиум (Камерун), Жибрил Камара (Сенегал), Фелисиан Кабанда (Руанда)\nКатегория: Спорт / Sport | Просмотров: 789 | Добавил: Admin | Рейтинг: 0.0/0


Ўзбекистон U-23 Осиё чемпионати чорак финалига йўл олди » Sportolami.uz\nЎзбекистон олимпия терма жамоаси U-23 Осиё чемпионати «А» гуруҳи 3-турида Уммонга қарши баҳс олиб бориб, 1:0 ҳисобида зафар қучди.\nТошкент вақти билан соат 13:00да Равшан Ҳайдаров бошчилигидаги терма жамоамиз Уммонга қарши саф тортди.\nБиз учун муҳим бўлган беллашувда ҳамюртларимиз Рустам Ашурматов томонидан тепилган тўп Тани Ал Рушаидига тегиб дарвозага кирган автогол эвазига 3 очкони қўлга киритишди. Ушбу ғалаба эса терма жамоамизга чорак финал эшикларини очди\nПараллель равишда кечган баҳсда мусобақа мезбони Хитой Қатарга 1:2 ҳисобида енгилди.\nНатижада Ўзбекистон олимпия термаси 6 очко билан гуруҳда иккинчи ўринни эгаллаб, чорак финалга чиқди. Барча ўйинда ғалаба қозонган Қатар 1-ўрин билан плей-офф йўлланмасига эга бўлди..\nU-23 Осиё чемпионати, "A" гуруҳи, 3-тур, 15 январь, душанба\nГол: Тани Ал Рушади (37, автогол)\n» Испания Кубогининг чорак финалига қуръа ташланди


Педагог ходимларини қайта тайёрлаш ва уларнинг малакасини ошириш\nҚайта тайёрлаш, малака ошириш\n7191 марта ўқилди\nПедагог ходимларни қайта тайёрлаш ва уларнинг малакасини ошириш тизимига қуйидагилар киради:\nОлий ва ўрта махсус таълим вазирлиги;\nМактабгача, умумий ўрта ҳамда мактабдан ташқари таълим муассасалари педагог ходимларини қайта тайёрлаш ва уларнинг малакасини ошириш жараёнларини такомиллаштириш бўйича мувофиқлаштирувчи кенгаш;\nНизомий номидаги Тошкент давлат педагогика университети;\nтасарруфида халқ таълими ходимларини қайта тайёрлаш ва уларнинг малакасини ошириш ҳудудий марказлари ташкил этилган олий таълим муассасалари;\nхалқ таълими ходимларини қайта тайёрлаш ва уларнинг малакасини ошириш ҳудудий марказлари.\nҚайта тайёрлаш ва малака ошириш марказлари ҳақида маълумот олиш учун ушбу ҳаволга ўтинг.\nПедагог ходимларнинг малака тоифаларини олиши (ўзгартириши) ва аттестациядан ўтиши учун қайта тайёрлаш ёки малака ошириш курсларидан ўтганлиги тўғрисида ҳужжатнинг (диплом, сертификат) мавжудлиги талаб этилади.\nПедагог ходимларнинг малакасини ошириш тўғридан-тўғри (таълим дастурлари бўйича ўқитиш) ва билвосита (таълим дастурларисиз ўқитиш) шакллари бўйича ташкил этилади.\nПедагог ходимларнинг малакасини ошириш қуйидаги кўринишларда амалга оширилади:\nасосий ишдан бўшаган ҳолда;\nасосий ишдан қисман бўшаган ҳолда (уйғунлаштирилган усул);\nасосий ишдан бўшамаган ҳолда (масофавий таълим).\nАсосий ишдан бўшаган ҳолда ва асосий ишдан қисман бўшаган ҳолда (уйғунлаштирилган усулда) малакани ошириш олий таълим муассасаси ва ҳудудий марказ базасида ўтказилади.\nАсосий ишдан қисман бўшаган ҳолда (уйғунлаштирилган усулда) малака ошириш курси умумий давомийлигининг 50 ёки 25 фоизи — ҳудудий марказда аудитория машғулотларига ажратилади. Курснинг қолган қисми амалий машғулотлар ўтказилишини назарда тутади. Амалий машғулотларни асосий иш жойида ўтказишга йўл қўйилади.\nАмалий машғулотларнинг ҳар бир ўзлаштирилган модули бўйича тест синовлари, реферат топшириш, амалиёт бўйича ҳисобот ва шу кабилар шаклидаги назорат назарда тутилади.\nАсосий ишдан бўшамаган ҳолда ўқитишнинг масофавий таълим шакли қўлланилади.\nПедагог ходимларнинг малакасини ошириш давомийлиги уни ташкил этиш шаклларига ҳамда педагог ходимнинг касбий малака даражасини ва индивидуал касбий эҳтиёжини ҳисобга олган ҳолда буюртмачи томонидан белгиланадиган талабларга боғлиқ ҳолда аниқланади.\nПедагог ходимлар 5 йилда камида бир марта малака оширишлари шарт.\nМалака оширишнинг тўғридан-тўғри шакллари учун аудитория машғулотларининг ва мустақил ишларнинг энг юқори ҳажми ҳафтасига 36 соат этиб белгиланади.\nҚуйидагилар қайта тайёрлашнинг асосий турлари ҳисобланади:\nПедагогик қайта тайёрлаш — олий маълумотли нопедагог мутахассисларнинг базавий касбий маълумотини таълимнинг тегишли тури малака талаблари билан белгиланадиган ўқув-тарбия жараёнининг талаб этиладиган сифатини таъминлайдиган даражада педагогик фаолиятни юритиш учун зарур ва етарли бўлган педагогик тайёргарлик талабларига мувофиқлаштириш мақсадида мутахассисларни қайта тайёрлаш;\nКасбий қайта тайёрлаш (ихтисослашув) — олий педагогик маълумотли мутахассислар томонидан таълимнинг тегишли тури малака талаблари билан белгиланадиган ўқитишнинг талаб этиладиган сифатини таъминлайдиган даражада ўқув фани ёки курс бўйича педагогик фаолиятни юритиш учун зарур ва етарли ҳажмда янги касбий билимлар, малака ва кўникмаларни ўзлаштириш.\nПедагог ходимларни касбий қайта тайёрлаш янги ўқув фанлари ёки курслар жорий этилиши муносабати билан шартнома асосида ташкил этилади.\nҚайта тайёрлаш натижасида бериладиган ҳужжат (диплом) муайян фанлар бўйича ўқув машғулотлари олиб бориш ҳуқуқини беради.\nПедагог ходимларни қайта тайёрлаш дастурларини ўзлаштириш муддати ўқув режасига киритилган фанлар сони ҳамда уларнинг юкламалари ҳажмидан келиб чиқиб белгиланади ва у 16 ҳафтадан (576 соатдан) кам бўлмаслиги шарт. Аудитория машғулотлари ва мустақил ишларнинг ҳафталик юкламаси энг юқори ҳажми ҳафтасига 36 соат этиб белгиланади.\nАудитория машғулотларининг барча турлари 80 дақиқа давом этади, ўқув машғулотлари оралиғидаги танаффус камида 10 дақиқани ташкил этади.\nМалака ошириш ва қайта тайёрлашда бериладиган имтиёзлар\nМалака ошириш курслари тингловчилари учун ўқишнинг барча даврида уларнинг асосий иш жойи бўйича эгаллаган лавозими ва ўртача иш ҳақи сақланади, уларнинг ўқув юкламаси эса бошқа аъзолар ўртасида тақсимланади.\nИшдан ажралган малака оширишга бошқа ҳудудлардан юборилган тингловчилар учун ўқишга бориш ва ундан қайтиш бўйича бир марталик йўл ҳақи харажатлари уларни юборган томон ҳисобидан қопланади.\nЎқув курсларидан четлатиш\nТингловчи қуйидаги ҳолларда тингловчилар сафидан четлаштирилиши мумкин:\nўқув машғулотларини узрли сабабларсиз 18 академик соатдан ортиқ қолдирганлиги сабабли;\nТингловчи малака ошириш курсидан четлатилганда, унга ҳудудий марказ томонидан сабаблари кўрсатилган ҳолда маълумотнома берилади, шунингдек, бу ҳақда уни малака оширишга юборган буюртмачига хабар берилади.\nМалака ошириш курсидан четлатилган ёки якуний назоратдан ўта олмаган буюртма асосида келган тингловчи кейинги ўқув йилида иш ҳақи сақланмаган ҳолда малака оширишга юборилади.\nМалака ошириш курсларига қайта юборилган педагог ходим ўқиш якунлари бўйича якуний назоратдан такроран ўтмаган ёки асосий иш жойи бўйича белгиланган муддатда малака ошириш курсларидан ўтмаган тақдирда, у билан тузилган меҳнат шартномасининг амал қилиш муддатидан қатъи назар, меҳнат шартномаси белгиланган тартибда 2 ой мобайнида бекор қилинади.\nУлар келгусида ўз педагогик фаолиятини давом эттириши учун ҳудудий марказ билан бевосита тузилган шартнома асосида ўз малакаларини оширган бўлишлари талаб қилинади.\nҚайта тайёрлаш курси таълим дастурларини ўзлаштириш юзасидан якуний назоратдан қониқарсиз баҳо олган тингловчиларга камида 1 ойдан сўнг якуний курсни тугатиш ишини қайта ҳимоя қилиш имконияти берилади.\nҚайта тайёрлаш ва малака ошириш бўйича таълим дастурлари талабларини муваффақиятли бажарган тингловчиларга қуйидаги ҳужжатлар берилади:\nмалака ошириш ҳақида давлат намунасидаги сертификат — камида 4 ҳафта (144 соат) ҳажмидаги таълим дастурларини ўтаган тингловчилар учун;\nқайта тайёрлаш ҳақида давлат намунасидаги диплом — камида 16 ҳафта (576 соат) ҳажмидаги таълим дастурларини ўтаган тингловчилар учун;\nякуний назорат натижасида ўқитиш дастурини ўзлаштириш юзасидан қониқарсиз баҳо олган тингловчиларга ўқув курсини тамомлаганлик тўғрисидаги маълумотнома.\nВазирлар Маҳкамасининг 1026-сон қарори. 28.12.2017.\nБанк соҳаси ва суғурта


ЎзА - Тадбиркор хотин-қизлар сафи кенгаймоқда\n11.08.2017 16:26 Чоп этиш версияси\nМамлакатимизда хотин-қизларнинг ҳуқуқ ва манфаатларини ҳимоя қилиш, ижтимоий-сиёсий фаоллигини ошириш, ташаббус ва интилишларини қўллаб-қувватлашга қаратилаётган алоҳида эътибор юксак самаралар бермоқда.\nБуни Фарғона вилояти хотин-қизлар қўмитасининг давлат ва жамоат ташкилотлари билан ҳамкорликда олиб бораётган ишлари мисолида ҳам кўриш мумкин.\nВилоятда хотин-қизлар, айниқса, қишлоқ аёллари учун муносиб турмуш ва меҳнат шароити яратиш, ўқувчи-қизларни таълимнинг кейинги босқичига тўлиқ қамраб олиш, касб-ҳунарга йўналтириш, оилавий тадбиркорликни янада ривожлантиришга алоҳида эътибор қаратилмоқда. Ҳозирги кунда вилоятда кичик бизнес субъектларида 7 мингдан ортиқ хотин-қиз самарали иш олиб бормоқда. Оилавий бизнесни ташкил этиш, тадбиркорлик билан шуғулланаётган хотин-қизларнинг ҳуқуқий, тадбиркорлик борасидаги билим ва малакасини ошириш мақсадида давра суҳбати ва семинарлар ўтказилмоқда. Бизнесни ташкил этиш, ҳужжат юритиш, солиқ имтиёзлари, кредит олиш ва бошқа масалалар юзасидан мутахассислар кўмагида зарур тавсия ва маслаҳатлар берилаётир.\nОлтиариқ туманида бўлиб ўтган анжуман хотин-қизлар тадбиркорлигини ривожлантириш масаласига бағишланди. "Тадбиркор аёл” Ўзбекистон ишбилармон аёллар ассоциацияси раиси Г.Маҳмудова ва бошқалар мамлакатимизда хотин-қизларнинг ижтимоий фаоллигини ошириш, бандлигини таъминлаш, уй-рўзғор юмушларини енгиллаштириш бўйича кўплаб лойиҳалар амалга оширилаётганини таъкидлади. Ўзбекистон Республикасининг “Хусусий мулкни ҳимоя қилиш ва мулкдорлар ҳуқуқларининг кафолатлари тўғрисида”ги, “Тадбиркорлик фаолияти эркинлигининг кафолатлари тўғрисида”ги, “Оилавий тадбиркорлик тўғрисида”ги қонунлари бу борада муҳим дастуриламал бўлмоқда.\nТадбиркор хотин-қизлар ўз тажриба ва иш услублари, эришаётган ютуқлари ҳақида сўзлаб берди. Улар ишлаб чиқараётган маҳсулотлар кўргазмаси ташкил этилди.\n“Нурли обод” фермер хўжалигида ташкил этилган очиқ мулоқотда ёшлар ўртасида тадбиркорликни ривожлантириш, ташаббус ва интилишларини қўллаб-қувватлаш масаласига алоҳида эътибор қаратилди.\n– Тадбиркорлик билан шуғулланган киши ҳеч қачон кам бўлмайди, – дейди “Нурли обод” фермер хўжалиги раҳбари, “Эл-юрт ҳурмати” ордени соҳибаси Лолахон Муродова. – Бугунги фермер фақат пахта ва ғаллага қараб қолмасдан, кўп тармоқли сифатида янги йўналишларни йўлга қўйса, янада иқтисодий самарадорликка эришади. Биз бугун ўз тажрибаларимиз асосида ёшларга тадбиркорлик борасида тушунчалар бердик. Очиқ ва самимий мулоқот давомида дилдан суҳбатлашдик.


Бир саволга бир жавоб 26.05.2020 12:44\nЎзбекистон транспорт тизими қандай ислоҳ қилинади?\nКуни кеча давлатимиз раҳбари Шавкат Мирзиёев транспорт соҳасининг барқарор ишлашини таъминлаш ва изчил ривожлантириш масалалари бўйича йиғилиш ўтказди. Йиғилишда янгича шароит ва талаблар асосида транспорт соҳасининг барқарор ишлашини таъминлаш масалалари муҳокама қилинди ва топшириқлар берилди.\nСАВОЛ: бу топшириқлар ижроси доирасида мамлакат транспорт тизимида қандай ислоҳотлар кутилмоқда?\nЖасур ЧОРИЕВ, Ўзбекистон Республикаси транспорт вазири ўринбосари:\n– Транспорт вазирлиги ва бошқа авиация ташкилотлари соҳага янги технологияларни киритиш, янги механизмларни жорий қилиш, йўқотилган даромадларни оптималлаштириш, харажатларни камайтириш бўйича керакли чора-тадбирларни олиб боряпти. Авиация соҳаси ҳеч қачон тўхтаб қолган эмас. Бу тармоқ 24 соат давомида ишлаб турибди.\nПрезидентимиз топшириғига кўра, эндиликда ҳам биз битта жойда тўхтаб қолмаслигимиз керак. Иложи борича жаҳон тажрибасини, қўшни мамлакатларда қилинаётган, татбиқ этилаётган нормаларни тезроқ ва мукаммал киритиб боришимиз зарур. Бу борада юк ва йўловчи ташиш, ички ва ташқи туризмни ривожлантириш, соҳага “visa-free” тушунчаларни киритиш бўйича долзарб таклифларни ишлаб чиқишимиз керак. Ўйлаймизки, хорижлик сайёҳлар мамлакатимизга хавотирсиз кела оладиган шароитлар яратамиз. Юк ташиш имкониятларимизни ошириш, самолёт қатновларини кўпайтириш ва тарифларни оптималлаштириб, экспортёрларимизга маҳсулотларини чет элдаги янги бозорларга чиқаришга имконият яратишни мўлжаллаганмиз.\nЙўловчи поездлар қатнови босқичма-босқич кўпайтирилади. Пандемия даврида темир йўл орқали юк ташишга талаб кескин кўпайган. Хусусан, халқаро юк ташувларда темир йўлнинг улуши 75 фоиздан 87 фоизга ошди. Бу эса хизматлар сифатини яхшилаш ва таннархни тушириш орқали мижозларни кўпайтириш учун яхши имконият. Лекин “Ўзбекистон темир йўллари” АЖ тизимида асосий воситаларнинг эскиргани, жамият таркибида носоҳавий активларнинг кўплиги асосий фаолиятни ривожлантиришга тўсқинлик қилмоқда. Бу бўйича ҳам чора-тадбирларни бошлаб юбордик.\nҲусниддин ҲОСИЛОВ, “Ўзбекистон темир йўллари” АЖ раиси вазифасини бажарувчи:\n– Президентимиз пандемия шароитида транспорт соҳасида амалга оширилаётган ислоҳотлар, бу борада юзага келаётган қийинчиликлар, бу қийинчиликларга қандай ечим топиш, янги таклифларни ишлаб чиқиш бўйича тегишли топшириқларни берди.\nПандемия шароитида “Ўзбекистон темир йўллари” АЖда юк ташиш жараёни ва ҳажмлари бўйича ҳеч қандай йўқотишларга йўл қўйилмади. Фақатгина йўловчи ташиш бўйича йўқотишлар кузатилди. Йўловчи ташиш соҳасида ҳозиргача “Тошкент – Бухоро” ва “Тошкент – Қарши” йўналишларига “Afrosiyob” поезди, Андижонга йўловчи поезди қатновини йўлга қўйган бўлсак, Президентимиз секин-аста поездлар қатновини ва сонини кўпайтириш бўйича топшириқ берди. Бу йўналишлар бўйича аниқ таклифларимиз бор ва уларни қисқа муддат ичида киритамиз.\nШу билан бирга йиғилишда компания даромадларини кескин кўтариш вазифаси қўйилди. Мақсад – соҳа инфраструктурасини ривожлантириш этиб белгиланди.\nНурилло Насриев тайёрлади,


Туркияда Жалолиддин Мангуберди ҳақида фильм суратга олинмоқда\nФильм 2 фасл, 26 қисмдан иборат бўлиб, биринчи фаслнинг тасвирга олиш ишлари тез кунда бошланиш арафасида.\nТОШКЕНТ, 12 мар — Sputnik. Туркияда Хоразмшоҳлар давлатини бошқарган ҳукмдор Жалолиддин Мангуберди ҳақида фильм суратга олинмоқда. Бу ҳақда Маданият вазирлиги ахборот хизмати маълум қилди.\nМазкур фильм харажатлари учун 7 миллион АҚШ доллари миқдорида маблағ ажратилган бўлиб, фильм картинаси турк киноижодкорлари томонидан суратга олинади.\n2 фасл, 26 қисмдан иборат бўлган фильмнинг биринчи фаслини тасвирга олиш ишлари тез кунда бошланади.\nАйни дамда Хоразмшоҳлар даврига оид тарихий кўринишдаги декорация барпо этила бошлаганига қарамай, бош ролни ижро этувчи актёр ҳанузгача танланмаган.\nЖалолиддин Мангуберди образини талқин этиш учун турк актёрларидан бири танланиши мумкин.\nЖалолиддин Мангуберди 1199 йилда Хоразмда таваллуд топган бўлиб, 1169 — 1220 йилларда яшаган. У 1200 — 1220 йилларда Хоразмшоҳлар давлатини бошқарган ҳукмдор Алоуддин Мухаммад II нинг ўғли. 1220 йилда отаси вафот этгач, 1221 йил февралда Хоразмшоҳлар давлати тахтига ўтирган ва 10 йил давомида ушбу давлатни бошқарган сўнгги ҳукмдор ҳисобланади.\nУ мўғул истилочиларига қарши курашларда мислсиз жасорат кўрсатаб, 1231 йилда қароқчилар томонидан 31 ёшида ўлдирилган.


28 сентябр 2021, Тошкент вақти: 00:35\nШавкат Мирзиёев расман "Янги Ўзбекистон" деб аталаётган президентлик даврига қадар 13 йил ҳукуматга раҳбарлик қилган.\nМамлакатдаги 200дан зиёд ташкилот Шавкат Мирзиёевнинг президентлик даври - “Янги Ўзбекистон”га бағишланган туркум фильмларга ҳомийлик қилишга мажбурланмоқда.\nБу жараёнга бош-қош бўлаётган Бош вазир ўринбосари Азиз Абдуҳакимов икки ҳафта аввал ҳомийликни пайсалга солаётган ташкилотларни жараённи тезлатишга чақирди.\nАбдуҳакимовнинг ушбу чақириғидан сўнг ташкилотларга нисбатан босим кучайгани натижасида фильмлар яратилиши учун масъул бўлган Кинематография агентлиги (собиқ "Ўзбеккино"- таҳр.)га пул тушиши нисбатан кўпайган.\nБуни Озодликка тасдиқлаган мулозимларга кўра, айрим ташкилотлар молиявий аҳволи ночорлигини айтиб, пул ўтказиб беришдан бош тортган.\nОзодлик тасарруфидаги ҳужжатларда жорий йил февралида ҳомийлик юклатилган жами 215 та корхона ва ташкилот ҳануз Кинематография агентлигига пул туширмагани қайд этилган.\nОзодлик қўлга киритган ҳужжат “Шошилинч” деб номланиб, унга Бош вазир ўринбосари Азиз Абдуҳакимов жорий йил 13 июль куни имзо чеккан.\nМирзиёев даври тарғиботига оид фильмларга пул ўтказмаган идоралар\nҲужжатда Мустақилликнинг 30 йиллик байрамига бағишланган фильмларга ҳомийлик қилишни кечиктираётган вазирлик, идоралар, хўжалик бирлашмалари, банклар, корхона ва ташкилотлар ҳамда ҳокимликлар (жами 215та) рўйхати келтирилган.\nОзодлик 29 июль куни Абдуҳакимов рўйхатидаги ўндан зиёд корхона билан боғланиб, вазиятни ўрганди.\nАноним қолиш шарти билан суҳбатлашган мулозимлар Абдуҳакимовнинг “Шошилинч” қароридан сўнг уларга нисбатан босим кучайганини айтишди.\n“Тепадан телефон қилиб, “президент сиёсатига қаршимисан?” деган гапни қилишди. Бу фильмларни Мустақиллик байрамига тайёр қилиш шарт экан. Шунга бошлиқ мажлис қилиб, “ўтказиб беринглар пул, ўзимиз бир амаллармиз”, деди. Энди эса ўз харажатларимизни қисқартиш йўлларини излаяпмиз. Қурбон Ҳайитига ходимларга мукофот пули бермадик. Балки Мустақилликка ҳам бермасмиз”,- деди Тошкентдаги нуфузли ташкилотлардан бирининг мулозими.\nРежага кўра, фильмларни ишлаб чиқариш харажатлари масъулларнинг ўзаро келишувига кўра белгиланиши лозим. Бироқ Озодлик суҳбатлашган мулозимларга кўра, Кинематография агентлиги уларга ҳомийлик суммаси кўрсатилган шартномаларни тақдим қилган.\nТашкилотнинг катта-кичиклигига қараб, 50 миллиондан 2 миллиард сўмгача ҳомийлик учун шартнома берилган.\nЖумладан, “Дори-дармон” компаниясига 100 миллион сўмлик шартнома берилган.\n“Биз кеча 50 миллион сўмни Кинематография агентлигининг “Ёшлик” студиясига ўтказиб бердик. Пулнинг қолган қисмини ҳам яқинда ўтказамиз”,- деди “Дори-дармон” компанияси мулозимларидан бири.\nЎнлаб ташкилотлар пул ўтказишга ваъда берган, бироқ пул йўқлиги учун шартномани бажара олмаяпти. Жумладан, “Ўзчармсаноат” уюшмаси ва “Ўзагролизинг” АЖ мулозимлари ҳомийликни қачон амалга оширишлари номаълумлигини айтишди.\nАйни пайтда айрим ташкилотлар молиявий аҳволи ночорлиги боис пул ўтказишдан бош тортган.\n“Биз молиявий шароитимиз тўғри келмаслиги борасида хат чиқардик. Пулимиз йўқ, ҳомийлик қила олмаймиз”,- деди “Ўзагросуғурта” акциядорлик жамиятининг исмини очиқламасликни сўраган мулозими.\nКинематография агентлигининг Озодлик 29 июль кун боғланган мулозими ҳомийлардан пул келмаётгани боис режадаги барча фильмлар Мустақиллик байрамига тайёр бўлмаслигини билдирди.\nМустақилликка бағишланган фильмлар борасидаги ҳужжат\nҲукумат қарорига кўра, Ўзбекистоннинг сўнгги 5 йиллигини ўзига жамлаган жами 86 та бадиий, ҳужжатли фильмлар ва мультфилмлар яратилиши лозим. Бироқ Мустақиллик байрамига фақат 3та турдаги фильм тайёр бўлиши кутилмоқда.\n“Адиблар хиёбони”даги 24та адибга бағишланган ҳужжатли фильмлар устида ишланмоқда. Кейин Амир Темурга бағишланган “Улуғ Амир” фильми ва “Янги Ўзбекистон” фильми тайёр бўлади. Лекин “Адиблар хиёбони”даги адиблардан фақат 20тасининг фильмини Мустақилликка якунлашимиз мумкин. Бошқа фильмлар йил охиригача якунланади. Ҳаммаси пул билан боғлиқ”,- деди Кинематография агентлигининг матбуотга гапириш ваколати йўқлиги сабаб исми очиқланмаслигини сўраган мулозими.\nМустақиллик байрамига тугалланиши режаланган "Бизнинг диёримиз" рукнидаги анимацион фильмлар ҳам маблағ бўлмагани боис тўхтатилган.\n“Ҳар бир вилоятга бағишланган жами 14та мультфилм ишлаш режаланган. Лойиҳа 2 миллиард 800 минг сўм. Ҳар бир вилоят 200 миллион сўмдан тушириб бериши керак. Ҳокимликлар билан шартнома тузилган, лекин пул тушмади”,-деди Кинематография агентлиги мулозими.\nМулозимга кўра, “Адиблар хиёбони”идаги адибларга бағишланган 24та фильмга жами 13 миллиард сўм сарфлаш режаланган бўлиб, бу маблағнинг 50 фоизи давлат бюджетидан, 50 фоизи эса Олий ва Ўрта таълим вазирлиги ҳомийлигида суратга олинмоқда.\nҲукумат қарорида Ташқи ишлар вазирлигига жами 20га яқин фильмга ҳомийлик қилиш масъулияти юклатилган. Вазирлик бу вазифани бажарган ёки бажармагани Озодликка маълум эмас. (Вазирлик масъуллари билан боғланиш имкони бўлмади)\nМанбаларга кўра, Мирзиёев даврини тараннум қилувчи туркум фильмлар яратиш ғояси Кинематография агентлиги бош директори, айни пайтда Ўзбекистон электрон оммавий ахборот воситалари миллий ассоциацияси (НАЭСМИ) раиси ҳамда қатор хусусий телеканал ва ахборот сайтлари эгаси, медиа-магнат Фирдавс Абдухолиқовга тегишли.\nАбдухолиқов Ислом Каримов даврида унинг тўнғич қизи Гулнора Каримова тадбирларининг етакчи ташкилотчиси ва тарғиботчиларидан бири сифатида танилган.\nКаримова қамалиши билан ундан расман юз ўгирган ва ўзига қарашли матбуотда "Гулноранинг кирдикорлари"ни фош қилган Абдухолиқов¸ бир муддат танаффусдан сўнг Шавкат Мирзиëев ислоҳотларининг бош пропагандачисига айланди.\nКинематография агентлигига пул ўтказган вазирликлардан бирининг мулозими Абдухолиқов давлат идораларига мажбуран сотаëтган «Янги Ўзбекистон”га бағишланган фильмлар лойиҳаси доирасида очиқчасига манфаатлар тўқнашуви¸ қолаверса¸ давлат маблағларининг ўзлаштирилаëтганини иддао қилди.\nАйни пайтда Россиянинг "Мастерская" киностудияси томонидан суратга олинаётган Ўзбекистон президенти Шавкат Мирзиëевга бағишланган хужжатли фильм ҳам Мустақиллик байрамига тайёр бўлиши кутилмоқда.\n“Ўзбекистон: Энг янги тарих” номли ушбу фильм мамлакатнинг деярли барча вилоятларида суратга олинмоқда. Манбаларга кўра, мазкур фильм билан боғлиқ асосий харажатлар ҳам маҳаллий ташкилотлар зиммасига юклатилган.\nҲукумат ҳужжатларида ҳам хорижлик ижодкорларнинг "кино лойиҳаларини мамлакат ҳудудларида тасвирга олиш ишларида яқиндан амалий ёрдам кўрсатиш” белгиланган.